title: Amber Sainsbury

text: Amber Sainsbury (s. 28. elokuuta 1978) on uusiseelantilainen näyttelijä.


title: Chariots (suomalainen gospelyhtye)

text: Chariots on suomalainen gospelyhtye, joka perustettiin vuonna 1986. Yhtyeessä on noin neljäkymmentä jäsentä, ja se koostuu kuorosta, big bandistä ja komppiryhmästä.


title: Paulo Sousa

text: Paulo Sousa (s. 30. elokuuta 1970) on portugalilainen jalkapallovalmentaja ja entinen puolustava keskikenttäpelaaja. Kaudesta 2018 lähtien hän toimii Tianjin Quanjianin päävalmentajana.


title: Paulo Sousa

text: Sousa edusti ammattilaisuransa aikana Benficaa (1989–1993), Sportingia (1993–1994), Juventusta (1994–1996), Dortmundia (1996–1997), Interiä (1998–1999), Parmaa (2000), Panathinaikosia (2000–2001) ja Espanyolia (2002). Seurajoukkueuran suurimpia saavutuksia olivat Mestarien liigan voitot Juventuksessa kaudella 1995–1996 ja Dortmundissa kaudella 1996–1997.


title: Paulo Sousa

text: Portugalin A-maajoukkueessa hän pelasi vuosina 1991–2002 51 ottelua. Sousa oli mukana maajoukkueessa muun muassa EM-kisoissa 1996 ja 2000 sekä MM-kisoissa 2002.


title: Paulo Sousa

text: Valmennusuransa Sousa aloitti Portugalin liiton palveluksessa vastaten alle 15-vuotiaiden maajoukkuevalmennuksesta. Kesällä 2008 hän nousi Carlos Queirozin valmennusryhmään A-maajoukkueeseen. Päävalmentajadebyyttinsä Sousa teki englantilaisessa Queens Park Rangersissä marraskuussa 2008. Pesti päättyi kuitenkin lyhyeen jo huhtikuussa 2009 seurajohdon ja Sousan ajauduttua ristiriitoihin.


title: Paulo Sousa

text: QPR:ssä ilmenneistä ongelmista huolimatta Sousan ura jatkui Englannissa kesällä 2009, kun Swansea City palkkasi hänet uudeksi päävalmentajakseen. Sousan debyyttikausi Swanseassa oli loistelias ja seura sijoittui Englannin Mestaruussarjassa seitsemänneksi jääden vain niukasti nousukarsintojen ulkopuolelle. Sijoitus oli seuran paras 27 vuoteen.


title: Paulo Sousa

text: Heinäkuussa 2010 Sousa jätti Swansean ja siirtyi pari päivää myöhemmin Leicester Cityn peräsimeen. Kausi 2010/11 alkoi Leicesterissä surkeasti ja seura voitti Sousan alaisuudessa vain yhden yhdeksästä ottelusta. Lopullinen niitti Sousan arkkuun oli 4–3 tappio Norwichille syyskuun lopussa ja hän sai potkut tehtävistään.


title: Paulo Sousa

text: Toukokuussa 2011 Sousa palasi valmennustehtäviin allekirjoitettuaan sopimuksen tuoreen Unkarin mestariseuran Videotonin kanssa. Sousa johdatti Videotonin Unkarin liigacupin mestaruuteen kaudella 2011/12. Unkarin liigassa Videoton jäi kakkoseksi kahdeksan pisteen erolla mestaruuden voittaneeseen Debreceniin. Videoton menestyi hänen johdollaan myös europeleissä edeten Eurooppa-liigan lohkovaiheeseen kaudella 2012/13. Sousa jätti seuran tammikuussa 2013 perhesyiden vuoksi.


title: Paulo Sousa

text: Kesäkuussa 2013 Sousa allekirjoitti kaksivuotisen sopimuksen israelilaisseura Maccabi Tel Avivin kanssa. Maccabi voitti hänen johdollaan toisen perättäisen Israelin mestaruuden. Kauden jälkeen Sousa jätti Maccabin ja siirtyi kolmivuotisella sopimuksella FC Baselin päävalmentajaksi. Portugalilaisen johdolla Basel voitti kuudennen perättäisen Sveitsin mestaruuden. Tupla jäi haaveeksi, kun FC Sion kaatoi Baselin cupin loppuottelussa 3–0.


title: Paulo Sousa

text: Kesäkuun puolivälissa 2015 Sousa ilmoitti yllättäen eroavansa Baselin päävalmentajan paikalta. Lehtitietojen mukaan hän oli siirtymässä ACF Fiorentinan peräsimeen. Sousan sopimus Fiorentinan kanssa julkistettiin 21. kesäkuuta. Sousan johdolla Fiorentina sijoittui kaudella 2015/16 Serie A:ssa viidenneksi ja selvisi mukaan Eurooppa-liigaan. Fiorentina voitti Sousan johdolla lohkonsa, mutta tie katkesi jo pudotuspelien ensimmäisellä kierroksella Borussia Mönchengladbachille. Kaudella 2016/17 Fiorentina jäi tasaisessa sarjassa kahdeksanneksi ja kolmella pisteellä europelien ulkopuolelle. Kauden jälkeen Sousan korvasi Stefano Pioli.


title: Paulo Sousa

text: Kaudeksi 2018 lähtien hän toimii Kiinan Superliigan Tianjin Quanjianin päävalmentajana.


title: Digitaaliset oikeudet

text: Digitaaliset oikeudet on termi jolla viitataan yksilöiden oikeuksiin liittyen tietokoneen tai minkä tahansa sähköisen laitteen tai viestintävälineen käyttöön. Termiä käytetään erityisesti kuvaamaan olemassa olevien oikeuksien, kuten yksityisyydensuojan tai sananvapauden, toteutumista uusien viestintäteknologioiden, lähinnä internetin, yhteydessä.


title: Digitaaliset oikeudet

text: Internetiin liittyen on tunnistettu useita ihmisoikeuksia. Näihin kuuluvat ilmaisunvapaus, tiedon suojaaminen ja yksityisyys sekä järjestäytymisvapaus. Lisäksi internetin yhteydessä on tunnistettu oikeus koulutukseen ja monikielisyyteen, kuluttajaoikeudet ja oikeus kehittymiseen. Ihmisoikeuksia on pidetty puuttuvana linkkinä internetin teknologialähtöisen ja arvolähtöisen tarkastelun välillä.


title: Roland Wiik

text: Roland Wiik (22. maaliskuuta 1915 – 8. lokakuuta 1976) oli suomalainen jalkapalloilija ja valmentaja.


title: Roland Wiik

text: Wiik pelasi HIFK:n maalivahtina mestaruussarjaa hopeaan päättyneillä kausilla 1934 ja 1935. Hän pelasi yhteensä kuusi pääsarjaottelua. Pelaajauran jälkeen Wiik valmensi muun muassa HIFK:a koko 1950-luvun. Hän nosti seuran Suomensarjasta takaisin pääsarjatasolla ja voitti HIFK:n peräsimessä Suomen mestaruuden 1959.


title: Roland Wiik

text: Wiik toimi myös muun muassa Suomen naisten maajoukkueen kakkosvalmentaja 1973.


title: Paras elokuvamusiikki (MTV Movie Awards)

text: Alapuolella näkyy MTV Movie Awards -palkintogaalan voittajat kategoriassa Paras elokuvamusiikki. Tätä palkintoa on jaettu vuodesta 1992 lähtien. Sitä ei kuitenkaan jaettu vuosina 2000-2008 eikä vuoden 2010 palkintogaalassa.


title: Ayr

text: Ayr () on noin 47 000 asukkaan kaupunki Lounais-Skotlannissa Ayr-joen suulla. Se on Etelä-Ayrshiren alueen suurin asutuskeskus ja hallinnollinen pääkaupunki.


title: Ayr

text: Ayrissa on ollut asutusta ainakin keskiajalta lähtien. 1100-luvun lopulla kuningas Vilhelm Leijona rakennutti Ayr-joen suulle linnan, jonka ympärille kaupunki alkoi muodostua. Ayr on historiansa aikana säilynyt miltei jatkuvasti vilkkaana satamakaupunkina, vaikka kaupunki ei 1800-luvulla juurikaan teollistunut.


title: Ayr

text: Pohjoisessa Ayriin liittyy saumattomasti Prestwickin kaupunki, joka on tunnettu etenkin golf-kentistään ja Glasgow Prestwickin lentoasemasta.


title: Rhythmbox

text: Rhythmbox () on musiikin soitto- ja hallintaohjelma GNOMElle. Rhythmboxissa on pitkälle kehittyneet soittolistojen hallinta- ja hakuominaisuudet. Rhythmboxin käyttöliittymä yksinkertainen ja selkeä muiden Gnome-ohjelmien tapaan. Rhythmbox osaa keskustella useiden kannettavien musiikkisoittimien kanssa suoraan ja hakea levyjen tietoja internetistä. Rhythmboxista käsin pystyy toistamaan Magnatune-, Ubuntu Onen ja Jamendo-musiikkisivustojen tarjontaa.


title: Softball olympialaisissa

text: Softball on järjestetty olympialaisissa neljä kertaa, vuoden 1996 kesäolympialaisista lähtien. Laji on järjestetty ainoastaan naisille.


title: Softball olympialaisissa

text: 11. heinäkuuta 2005 KOK päätti äännestyksellä, että baseball ja softball pudotetaan pois vuoden 2012 kesäolympialaisista. Tämä päätös vahvistettiin 9. helmikuuta 2006. KOK:n kokouksessa elokuussa 2009 päätettiin, että kyseiset lajit eivät ole mukana myöskään vuoden 2016 kesäolympialaisissa. Laji on jälleen mukana kesäolympialaisissa 2020.


title: Softball olympialaisissa

text: Parhaiten menestynyt maa softballissa on Yhdysvallat kolmella kullallaan ja yhdellä hopeallaan. Yhdysvallat ja Australia ovat voittaneet mitalin joka kerta kun softball on ollut mukana olympialaisten ohjelmassa.


title: Nokia Morph

text: Nokia Morph oli Nokian matkapuhelinkonsepti. 25. helmikuuta 2008 The Museum of Modern Artissa New Yorkissa julkaistu konsepti perustui Nokia Research Centerin ja Cambridgen yliopiston Nanoscience Centerin tutkimustyöhön. Konsepti oli esillä museon "Design and The Elastic Mind" -näyttelyn osiossa.


title: Nokia Morph

text: Ei-toimivan konseptipuhelimen avulla oli tarkoitus esitellä nanoteknologian mahdollisuuksia tulevaisuuden kulutuselektroniikassa. Puhelin oli tarkoitettu taivuteltavaksi eri muotoihin. Se sisältäisi läpinäkyvää elektroniikkaa ja sen itsestään puhdistuva pinta toimisi aurinkoenergian kerääjänä akun lataamista varten. Morph ei edennyt tuotantoon.


title: Annemarie Eilfeld

text: Annemarie Eilfeld (s. 2. toukokuuta 1990 Wittenberg, Saksi-Anhalt) on saksalainen laulaja ja lauluntekijä. Hän kilpaili Saksan Deutschland sucht den Superstar -ohjelmassa vuonna 2009.


title: Annemarie Eilfeld

text: Vuonna 2009 hän osallistui Saksan Idolsiin, eli Deutschland sucht den Superstariin, jota esitetään RTL-kanavalla. Kisassa hän sijoittui kolmanneksi. Kesäkuusta 2009 asti Eilfeld on vieraillut saksalaisessa suositussa sarjassa Gute Zeiten, schlechte Zeiten. Hän on kiertänyt Saksaa LaMie-yhtyeensä kanssa, joka perustettiin vuonna 2008. Syyskuussa 2009 Eilfeld teki levytyssopimuksen X-Cell Recordsin kanssa.


title: Annemarie Eilfeld

text: 14. toukokuuta 2010 Eilfeld julkaisi ensimmäisen singlensä, nimeltään "Animal Instinct". Hän julkaisi singlen uudella taiteilijanimellään Annemie.Annemarie Eilfeldin kotisivut


Koripallon Pohjoismaiden-mestaruusturnaus on Pohjoismaiden välinen koripallokilpailu, jota on järjestetty vuodesta 1962 lähtien. Naisille turnaus on järjestetty vuodesta 1965 lähtien.


title: Stromae

text: Paul van Haver (s. 12. maaliskuuta 1985 Bryssel, Belgia), tunnetaan paremmin taiteilijanimellään Stromae (lausutaan "stromaj"), on ranskankielinen belgialainen laulaja. Hänestä tuli suosittu ”Alors on danse” -kappaleen myötä, joka sijoittui singlelistojen ykköseksi monissa maissa.


title: Stromae

text: Belgiassa syntyneen Paul van Haverin isä oli menestynyt ruandalainen arkkitehti ja äiti flaami. Isä katosi perheen kuvioista pian van Haverin syntymän jälkeen ja lopulta 1990-luvun puolivälissä perheelle selvisi, että tutseihin kuulunut isä oli saanut surmansa Ruandan kansanmurhassa keväällä 1994. Perheen äiti jäi neljän pojan ja yhden tytön yksinhuoltajaäidiksi brysseliläiseen lähiöön. Tämä rohkaisi lapsiaan harrastamaan urheilua ja musiikkia, joten vuonna 1996 van Haver aloitti 11-vuotiaana opintonsa Académie Musique de Jette -musiikkikoulussa opiskellen musiikin teoriaa ja rumpujen soittoa. Reputettuaan julkisen koulun äiti pani tuolloin 16-vuotiaan van Haverin jesuiittojen ylläpitämään sisäoppilaitokseen Godinneen. Vuonna 2007 hän aloitti elokuvataiteen opinnot brysseliläisessä INRACI:ssa (Institut de radioélectricité et de cinématographie).


title: Stromae

text: Kouluaikana van Haver muodosti ystäviensä kanssa pienen rap-ryhmän. Vuonna 2000 hän esiintyi räppärinä nimellä Opmaestro, mutta muutti myöhemmin taiteilijanimensä Stromaeksi, joka muodostui vaihtamalla sanan ”Maestro” alku- ja loppuosat päittäin. Van Haverin varhaiset musiikilliset vaikutteet olivat Jacques Brel sekä kuubalainen son ja kongolainen rumba. Hän ei ole aina tuntenut itseään Belgiasta kotoisin olevaksi ja van Haver on kokenut yhteyttä myös ruandalaisiin juuriinsa. Tietty ”ulkopuolisuus” onkin toiminut Stromaen artistipersoonan vetovoimatekijänä.


title: Stromae

text: Van Haver on kasvatettu ranskankieliseksi belgialaiseksi, mutta hän hallitsee myös äitinsä kielen, flaamin. Hän korostaa belgialaisuutta ja kaksikielisyyttä vallonit-flaamit-vastakkainasettelun sijaan. Lokakuussa 2013 Brysselin Grand-Placella pidetyssä kaupungin valloniyhteisön juhlassa ("Fête de la Fédération Wallonie-Bruxelles") hän sanoi flaamiksi: "In Brussel spreken we Frans en Vlaams, oké?" ().


title: Stromae

text: 18-vuotiaana Stromae perusti rap-ryhmän nimeltä ”Suspicion”, jossa oli mukana räppäri J.E.D.I. He tekivät kappaleen ja videon ”Faut qu’t’arretes le rap...”. Myöhemmin J.E.D.I. päätti jättää duon.


title: Stromae

text: Vuonna 2007 Stromae julkaisi ensimmäisen EP:nsä nimeltään "Juste un cerveau, un flow, un fond et un mic". Vuonna 2008 hän teki neljävuotisen levytyssopimuksen Because Musicin ja Kilomaîtren kanssa. Vuonna 2009 Stromae oli harjoittelijana musiikkikanava NRJ:llä Brysselissä. Musiikkimanageri Vincent Verbelen vaikuttui Stromaen kyvyistä hänen ensimmäisellä singlellään ”Alors on danse” ja päätti soittaa sen ensimmäisen kerran NRJ-kanavalla. Kuuntelijat reagoivat innokkaasti kappaleeseen ja Stromaen ura käynnistyi kunnolla. Hän nousi nopeasti singlelistan kärkeen Belgiassa.


title: Stromae

text: Vertigo/Mercury ja Universal Music France tekivät kansainvälisen levytyssopimuksen Stromaen kanssa. Toukokuussa 2010 ”Alors on danse” sijoittui singlelistan ykköseksi Ranskassa, Alankomaissa, Kreikassa, Saksassa, Itävallassa, Sveitsissä, Italiassa, Tanskassa, Belgiassa ja oli ykkössijalla myös "Billboardin" European Hot 100 Tracks -listalla. Suomen tanssilistalla kappale nousi ykkössijalle heinäkuussa 2010.


title: Akgul Amanmuradova

text: Akgul Amanmuradova (s. 23. kesäkuuta 1984 Taškent) on uzbekistanilainen tennispelaaja. Parhaimmillaan hän on ollut naisten maailmanlistalla sijalla 50.


title: Akgul Amanmuradova

text: Vuonna 2005 hän pääsi ensimmäistä kertaa WTA-kaksinpelin finaaliin Taškentissa. Finaalissa hän hävisi 16–vuotiaalle Michaëlla Krajicekille. Ensimmäisen turnausvoittonsa nelinpelissä Amanmuradova saavutti vuonna 2009 AEGON International -turnauksessa Eastbournessa, missä hän parinsa Ai Sugiyaman kanssa voitti finaalissa Rennae Stubbsin ja Samantha Stosurin.


title: Akgul Amanmuradova

text: Amanmuradova aloitti vuoden Australian avoimilla, jonka pääsarjaan hän pääsi suoraan mukaan. Hän hävisi kuitenkin ensimmäisellä kierroksella 26:nneksi sijoitetulle Viktoria Azarenkalle luvuin 6–2, 7–5. Fed Cupissa hän voitti Yung-Jun Chanin Taipeista ja Tamarine Tanasugarnin Thaimaasta. Hän kuitenkin hävisi Uuden-Seelannin Marina Erakovicille.


title: Akgul Amanmuradova

text: Pattayalla Amanmuradova pääsi semifinaaliin, mutta hävisi sen Jill Craybasille luvuin 6–4, 6–0. Tämän jälkeen hän nousi maailmanlistan sijalle 85. Berliinissä hän pääsi karsinnan jälkeen pääsarjaan. Ensimmäisellä kierroksella hän voitti Aravane Rezaïn, mutta hävisi toisella kierroksella maailmanlistan kakkoselle, Ana Ivanovićille luvuin 7–6(0), 6–2.


title: Akgul Amanmuradova

text: Istanbul Cupissa hän pääsi semifinaaliin voitettuaan Nadja Petrovan, mutta hävisi semifinaalin Jelena Dementjevalle. Turnauksen jälkeen hän nousi maailmanlistalla sijalle 50. Ranskan avoimissa hän pääsi toiselle kierrokselle. Hän edusti Uzbekistania Pekingin Olympialaisissa, häviten Francesca Schiavonelle ensimmäisellä kierroksella.


title: Akgul Amanmuradova

text: Amanmuradova aloitti vuoden pääsemällä toiselle kierrokselle Australian avoimissa. Hän voitti turnauksessa Melanie Oudinin, mutta hävisi María José Martínez Sánchezille. Biarritzin turnauksessa hän pääsi semifinaaliin voittamalla Mathilde Johanssonin, kunnes hävisi Julia Görgesille. Seuraavalla viikolla hän pääsi semifinaaliin Contrexévillessä. Tashkent Openissa hän pääsi toista kertaa WTA-turnauksen finaaliin. Turnauksessa hän voitti Stefanie Vögelen ja Jaroslava Švedovan, mutta hävisi finaalissa Shahar Pe'erille 6–3, 6–4. Amanmuradova ja Ai Sugiyama voittivat AEGON International -turnauksen nelinpelin Eastbournessa.


title: Akgul Amanmuradova

text: Amanmuradova hävisi Australian avointen ensimmäisellä kierroksella Karolina Špremille luvuin 6–0, 7–6(6). BNP Paribas Openissa hän pääsi pääsarjaan voitettuaan karsinnoissa Chanelle Scheepersin 6–3, 5–7, 6–1 ja Patricia Mayrin 6–2, 6–0. Pääsarjan ensimmäisellä kierroksella hän hävisi Tsvetana Pironkovalle 6–3, 6–2. Amanmuradova hävisi uudestaan Pironkovalle seuraavalla viikolla, tällä kertaa Sony Ericsson Openin karsintojen ensimmäisellä kierroksella luvuin 6–2, 6–2. Hän pääsi pääsarjaan Internazionali BNL d'Italiassa voittamalla karsinnassa Guilia Gatto Monticonen 6–2, 6–1 ja Chanelle Scheepersin 6–0, 7–6(1). Pääsarjan ensimmäisellä kierroksella hän kuitenkin hävisi 12:nneksi sijoitetulle Flavia Pennettalle luvuin 6–2, 6–3.


title: Akgul Amanmuradova

text: Polsat Warsaw Openissa Amanmuradova hävisi maailmanlistan 537:lle Natalie Grandinille karsintojen ensimmäisellä kierroksella luvuin 6–2, 3–6, 6–1. Ranskan avointen avauskierroksella Amanmuradova voitti 20:nneksi sijoitetun María José Martínez Sánchezin luvuin 6–2, 6–4. Toisella kierroksella tuli voitto Ruotsin Johanna Larssonista 7–6(2), 6–2, ja hän pääsi ensimmäistä kertaa Grand Slam -turnauksessa kolmannelle kierrokselle. Sen hän kuitenkin hävisi sijoittamattomalle Etelä-Afrikan Chanelle Scheepersille luvuin 6–3, 6–3.


title: Ricardo Osorio

text: Ricardo Osorio (s. 30. maaliskuuta 1980 Huajuapan de León) on meksikolainen jalkapallopuolustaja. Hän pelasi Meksikon maajoukkueessa 82 ottelua ja teki niissä yhden maalin.


title: Ricardo Osorio

text: Saksan MM-kilpailuissa 2006 Osorio pelasi alusta loppuun Meksikon kaikki neljä ottelua.


title: Viktorija Moltšanova

text: Viktorija Moltšanova (, s. 26. toukokuuta 1982) on ukrainalainen pituushyppääjä.


title: Viktorija Moltšanova

text: Hän karsiutui Göteborgin EM-kilpailuissa 2006, Berliinin MM-kilpailuissa 2009 ja Dohan sisäratojen MM-kilpailuissa 2010.


title: Viktorija Moltšanova

text: Hänen ennätyksensä on 682 cm, jonka hän hyppäsi Jaltalla 4. kesäkuuta 2009. Sisäradoilla hän on hypännyt 681 cm Harkovassa 19. tammikuuta 2005. Kolmiloikkaa hän on hypännyt ulkoradoilla 13,60 m Harkovassa 17. toukokuuta 2003 ja sisäradoilla 13,50 m Harkovassa 27. joulukuuta 2003.


title: Citroën C-Zero

text: Citroën C-Zero on Citroënin vuodesta 2011 lähtien valmistama pieni sähköauto. C-Zeron kanssa teknisesti samankaltaisia malleja ovat Peugeot iOn ja Mitsubishi i-MiEV.


title: Citroën C-Zero

text: Vuoden 2011 Euro NCAP -kolaritestistä C-Zero sai tulokseksi neljä tähteä viidestä.


title: English National Ice Hockey League

text: English National Hockey League on Ison-Britannian jääkiekkossa kolmas sarjataso. Sarja perustettiin vuonna 1996 ja se korvasi British National Leaguen vuonna 2005. Sarja on jaettu maantieteellisesti kahteen konfrenssiin (etelä ja pohjoinen) ja etelän konfrenssien sisällä kahteen divisioonaan. Sarjassa pelaa 23 joukkuetta Englannista, Skotlannista ja Walesista.


title: English National Ice Hockey League

text: Mikä tahansa joukkue saa pukea peliin kaksi (2) "non-UK trained" (britannian ulkopuolella kasvanutta) pelaajaa, mutta näistä kahdesta vain toinen saa olla missään vaiheessa kentällä. Toinen voi pelata, mikäli "non-UK trained" pelaaja kärsii joukkuerangaistusta. "UK trained"-statuksen saa pelaaja, joka on pelannut vähintään kaksi (2) kautta alle 19 vuotiaiden kiekkosarjoissa Isossa-Britanniassa.


title: English National Ice Hockey League

text: Konfrenssien sisällä divisioonan 1 viimeinen putoaa divisioonaan 2, kun taas divisioonan 2 voittaja nousee divisioonaan 1. Lisäksi molemissa konfrensseissa pelataan nousukarsinta divisioonan 1 toiseksi viimeisen ja divisioonan 2 kakkosen välillä.


title: Havergal Brian

text: William Havergal Brian (29. tammikuuta 1876 Dresden, Staffordshire – 28. marraskuuta 1972 Shoreham-by-Sea, Sussex) oli pitkälti itseoppinut brittiläinen säveltäjä ja musiikkiarvostelija. Hän teki luovaa työtä yli 80 vuoden ajan; hänen teostensa joukossa on 32 sinfoniaa ja oopperoita. Näistä suurin osa jäi esittämättä säveltäjän elinaikana. Brian on kuitenkin saanut tunnustusta kuolemansa jälkeen. Hänen teoksistaan maineikkain on ensimmäinen sinfonia, lisänimeltään "Goottilainen" (1919–1927), joka kestää lähes kaksi tuntia ja vaatii valtaisan esittäjistön. Teos kantaesitettiin vasta vuonna 1961.


title: Havergal Brian

text: Brian kuuli sinfoniamusiikkiaan esitettävän ensimmäistä kertaa vuonna 1954, jolloin hän oli jo 78-vuotias. Muutaman vuoden kestänyt tauko sävellystyöstä edelsi Brianin uran tuotteliainta jaksoa (1948–1968), jonka aikana valmistui muun muassa 27 sinfoniaa ja neljä oopperaa. Viimeinen sinfonia valmistui lokakuussa 1968, kun säveltäjä oli 92-vuotias.


title: ETV2

text: ETV2 on virolainen televisiokanava, jonka toiminnasta vastaa Viron yleisradioyhtiö Eesti Rahvusringhääling (ERR). ETV2 aloitti lähetyksensä Pekingin kesäolympialaisten alla 4. heinäkuuta 2008.


title: Lars Jacobsen

text: Lars Christian Jacobsen (s. 20. syyskuuta 1979 Odense, Tanska) on tanskalainen jalkapalloilija. Hän pelasi seuratasolla kotimaansa lisäksi Saksassa, Englannissa ja Ranskassa ja oli pelipaikaltaan oikea laitapuolustaja.


title: Lars Jacobsen

text: Jacobsen aloitti uransa vuonna 1996 Odense Boldklubista, jossa hän pelasi kauteen 2001–2002 asti. Otteluita kuuden kauden aikana kertyi yhteensä 112 ja maaleja kaksi. Tämän jälkeen hän on edustanut saksalaisseuroja Hamburgia ja Nürnbergiä sekä toista tanskalaisseuraa Kööpenhaminaa.


title: Lars Jacobsen

text: Elokuussa 2008 hän teki yksivuotisen sopimuksen englantilaisseura Evertonin kanssa. Hän kuitenkin menetti suurimman osan ensimmäisestä kaudestaan loukkaantumisen takia ja teki ensiesiintymisensä valioliigassa vasta 21. maaliskuuta 2009 ottelussa Portsmouthia vastaan.


title: Lars Jacobsen

text: 29. kesäkuuta 2009 Jacobsen siirtyi samassa sarjassa pelanneeseen Blackburniin kaksivuotisella sopimuksella. Jacobsen debytoi Rovers-paidassa elokuussa Manchester Cityä vastaan. Peliaika seurassa jäi kuitenkin vähiin, sillä Jacobsenin edellä peluutuksessa olivat Míchel Salgado ja Pascal Chimbonda. Keväällä 2010 Jacobsen sanoi haluavansa lisää vastuuta seurassa. Hän kuitenkin jatkoi joukkueessa kaudelle 2010/11, mutta pelasi vain yhden ottelun elokuussa ja siirtoikkunan viimeisenä päivänä 2010 hän siirtyi West Ham Unitediin. West Hamissa Jacobsen esiintyi 24 ottelussa joukkueen pudotessa kauden päätteeksi Valioliigasta. Kauden jälkeen seura vapautti tanskalaisen sopimuksestaan.


title: Lars Jacobsen

text: Syyskuussa 2011 Jacobsenin uutisoitiin siirtyvän ranskalaisseura AS Saint-Étienneen. Tanskalaispuolustajan siirto ei kuitenkaan lopulta toteutunut, vaan hän päätti jatkaa uraansa kotimaassaan FC Kööpenhaminan joukkueessa.


title: John Scarlett

text: Sir John McLeod Scarlett (s. 18. elokuuta 1948) oli Secret Intelligence Servicen eli Yhdistyneen kuningaskunnan ulkomaan tiedustelupalvelun MI6:n johtaja vuosina 2004–2009.


title: John Scarlett

text: Scarlett sai koulutuksen Epsom Collegessa Surreyssa sekä Magdalen Collegessa Oxfordin yliopistossa. Hänellä on arvosana historiassa ja hän puhuu sujuvasti ranskaa ja venäjää. Hän on työskennellyt Moskovassa, Nairobissa ja Pariisissa. Hänelle annettiin Britanniassa johtava rooli WTC-iskujen jälkeisessä tiedustelussa.


title: Oleksandra Stadnjuk

text: Oleksandra Oleksandrivna Stadnjuk (, s. 16. huhtikuuta 1980 Tšerkasy) on ukrainalainen pituushyppääjä ja kolmiloikkaaja.


title: Oleksandra Stadnjuk

text: Hän karsiutui pituushypyssä Helsingin MM-kilpailuissa 2005, Osakan MM-kilpailuissa 2007 ja Pekingin olympialaisissa 2008. Moskovan sisäratojen MM-kilpailuissa 2006 hän oli kolmiloikan seitsemäs tuloksella 14,34 m.


title: Oleksandra Stadnjuk

text: Hänen pituushyppyennätyksensä on 675 cm, jonka hän hyppäsi Haniassa 9. kesäkuuta 2007. Sisäradoilla hän on hypännyt 664 cm Kiovassa 13. tammikuuta 2006. Kolmiloikkaa hän on hypännyt ulkoradoilla 14,20 m Jaltalla 7. kesäkuuta 2008 ja sisäradoilla 14,34 m Moskovassa 11. maaliskuuta 2006.


title: Arsèguel

text: Arsèguel on kunta Alt Urgellin comarcassa, Lleidan maakunnassa, Katalonian itsehallintoalueella, Espanjassa. Kunnan pinta-ala on 10,6 neliökilometriä ja asukkaita siellä on 79 (2015). Väestötiheys on 7,6 as./km². Väestöstä 10,8 prosenttia on 0–14-vuotiaita, 67,7 % on 15–64-vuotiaita ja loput 21,5 % yli 65-vuotiaita.


title: Arsèguel

text: Arsèguelin naapurikunnat ovat El Pont de Bar pohjoisessa ja idässä, Cava etelässä, Alàs i Cerc lännessä sekä Les Valls de Valiran kuntaan kuuluva erillinen Bescaranin alue luoteessa. Arsèguelista on matkaa Lleidaan 147 kilometriä.


title: Arsèguel

text: Kunnan alueella sijaitsevia nähtävyyksiä ovat muun muassa romaanista tyyliä edustava Església de Sta. Coloma -kirkko sekä 1100- ja 1200-luvuilta peräisin oleva Cadellin linna ().


title: Arsèguel

text: Arsèguelin asutuskeskukset ja niiden väkiluvut vuonna 2007:


title: Gorkin rautatiet

text:
Gorkin rautatiet () on Venäjän rautateiden alueellinen tytäryhtiö Nižni Novgorodissa (ent. Gorki).
Vuonna 1961 perustetun yhtiön toiminta-alue kattaa Kirovin, Nižni Novgorodin ja Vladimirin alueet, Mari Elin, Tatarstanin, Tšuvassian ja Udmurtian tasavallat sekä osan Permin aluepiiristä, Rjazanin ja Sverdlovskin alueista, Baškortostanista ja Mordvasta. Se rajoittuu etelässä Kuibyševin, lännessä Moskovan, pohjoisessa Pohjoisen ja idässä Sverdlovskin rautateihin.


title: Gorkin rautatiet

text: Yhtiön keskuspaikka on Nižni Novgorod. Rautatieyhtiön aluekeskukset sijaitsevat Muromissa, Nižni Novgorodissa, Kirovissa, Kazanissa ja Iževskissä.


title: Gorkin rautatiet

text: Gorkin rautateiden rataverkon yhteispituus on 11 873,2 kilometriä, josta pääratoja on 7959,4 kilometriä. Tärkeimmät radat ovat Venäjän päärataverkostoon kuuluvat Moskova–Nižni Novgorod–Kirov ja Moskova–Kazan–Jekaterinburg. Yhtiö osallistuu Sapsan-suurnopeusjunayhteyden rakentamiseen reitille välille Nižni Novgorod–Moskova–Pietari.


title: Gorkin rautatiet

text: Yhtiö kuljettaa vuosittain yli 90 miljoonaa matkustajaa ja lähettää matkaan yli 44 miljardia tonnia rahtia.


title: Gorkin rautatiet

text: Rautatieasemia on 389. Keskeisimpiin asemiin kuuluvat muun muassa


title: Derbi GPR 125

text: Derbi GPR 125 on espanjalaisen Derbin valmistama kevytmoottoripyörämalli. Pyörän vuosimalleissa 2005-2008 on Yamaha Motor Companyn kaksitahtimoottori ja vuosimallista 2009 eteenpäin moottorina on nelitahtimoottori.


title: Derbi GPR 125

text: Derbin moottorina toimii vuosimalleissa 2005-2008 Yamahan kaksitahtimoottori, kaasuttimena Mikunin TM-28. Kulutus on noin 5-7 litraa/100 km. Runko on Benellin valmistama metallinen. Vuosimallissa 2005 etupumput ovat Sebacin valmistamat kun taas vuosien 2006 ja 2007 malleissa ne ovat vastaavasti Marzocchin valmistamat.


title: Derbi GPR 125

text: Eturenkaan mitat ovat 110/70-17 ja takarenkaan 140/70-17 ja tehtaalta tullessa pyörissä on Pirellin Sport Demon-renkaat. Vanteet ovat Crimecan valmistamat Y-puolaiset. Pyörässä on digitaalinen nopeusmittari ja analoginen kierroslukumittari. Pyörän jarruina on edessä 2-mäntäiset radiaalijarrut.


title: Derbi GPR 125

text: Vuosimallista 2009 eteenpäin GPR:ssä on päästörajoitusten mukainen nelitahtimoottori


title: Derbi GPR 125

text: Derbi GPR 125 Racing on kyykkymallinen kevytmoottoripyörä, joka tuli markkinoille vuonna 2005. Pyörässä on vanhemmissa malleissa Yamahan 2-tahtimoottori. Pakoputki kulkee pyörässä penkin alta ja pyörässä on peilivilkut. Vuosimallista 2009 alkaen pyörässä käytetään 4-tahtimoottoria.


title: Derbi GPR 125

text: Nude-mallissa huippunopeus jää vain hieman pienemmäksi, koska siinä ei ole katteita, mutta kiihtyvyys on pyörissä kuitenkin samanlainen.


title: Derbi GPR 125

text: GPR:ssä on vuodesta 2009 lähtien ollut 1-sylinterinen 125cc, 4-tahti, 4-venttiilinen, nestejäähdytteinen, DOHC-moottori. Siinä on kahdesta osasta valmistettu alumiinirunko, tehokkaat nelimäntäiset radiaalikiinnitteiset jarrut, epäsymmetrinen takaswingi ja alakatteeseen integroitu pakoputki. Moottori on yksi tehokkaimmista 4-tahti koneista antaen täydet lain sallimat 11kW. Mittaristo vaihtui kokonaan digitaaliseen nestekidenäyttöön, jossa on vaihteen vaihto-valot.


title: Basegin luonnonpuisto

text: Basegin luonnonpuisto () on valtakunnallinen luonnonsuojelualue Venäjällä Permin aluepiirissä.


title: Basegin luonnonpuisto

text: Vuonna 1982 perustettu luonnonpuisto sijaitsee Permin aluepiirin itäosassa Gornozavodskin ja Gremjatšinskin piireissä. Se käsittää Uralvuoristoon kuuluvan Basegin harjanteen, jonka korkein kohta on Sredni Baseg (994 metriä). Seudulla virtaavat Tšusovajan sivujoet Usva ja Vilva. Puiston pinta-ala on 379,6 neliökilometriä.


title: Basegin luonnonpuisto

text: Basegin luonnonpuisto kuuluu taigan keskivyöhykkeeseen. Kasvillisuus jakautuu kolmeen korkeusvyöhykkeeseen. Alueella sijaitsee yksi harvoista Keski-Uralin koskemattomista pihta- ja kuusimetsistä. Luonnonpuistossa esiintyviä nisäkäslajeja on 50, lintulajeja 184 ja kalalajeja 17. Uhanalaisia lajeja ovat mm. huuhkaja, isokuovi, kalasääski, maakotka, mustahaikara, muuttohaukka, harjus, kivisimppu ja siperianjokilohi. Puiston matkailukäyttö on hyvin vähäistä.


title: Mescalero

text: Mescalero on ZZ Topin studioalbumi, joka julkaistiin vuonna 2003.


title: Mescalero

text: Basisti Dusty Hill on päävokalisti kappaleessa "Piece". Se on albumin ainoa singlejulkaisu.


title: Mescalero

text: Kaikki kappaleet kirjoittanut Billy Gibbons, ellei toisin mainita.


title: Quorn

text: Quorn on "Fusarium venenatum" -sienestä valmistetun, lihan korvikkeeksi tarkoitetun sieniproteiinivalmisteen tuotemerkki. Quornin keksijä on tohtori Gerald Solomon. Fusarium venenatum kuuluu punahomeiden (Fusarium) sukuun.


title: Quorn

text: Quornin valmistusprosessissa sienen ravintona on tärkkelys. Kilosta tärkkelystä saadaan 136 g valkuaista, kun kananrehuna kilosta tärkkelystä saadaan 49 g ja naudalle tai lampaalle annettuna 13 g valkuaista. Toisaalta Quornin aminohappokoostumus on lihaa heikompi: ravitsemusneuvoja Mark Gilbertin mukaan Quornia tulee syödä painoltaan noin kaksinkertainen annos esimerkiksi naudanlihaan verrattuna, jotta lihasten rakentumisen edellyttämien aminohappojen saannit annoksista vastaisivat toisiaan. Quorniin lisätään sideaineeksi munanvalkuaista, joten se ei sovi vegaaniseen ruokavalioon. Syksystä 2015 alkaen Suomesta on kuitenkin saanut yhtä vegaanista Quorn-valmistetta, Quorn Nugetteja. Yhdysvaltalainen Center for Science in the Public Interest (CSPI) on epäillyt Quornin aiheuttavan sitä syöville voimakkaita allergisia reaktioita.


title: Quorn

text: Quornista valmistettuja tuotteita on ollut Suomessa myynnissä syksystä 2012 lähtien. Sen kilpailijana pidetään soijapavusta valmistettua teksturoitua kasviproteiinia TVP:tä (texturized vegetable protein) eli soijarouhetta.


title: Donatas Motiejūnas

text: Donatas Motiejūnas (s. 20. syyskuuta 1990 Kaunas) on liettualainen koripalloilija, joka edustaa Houston Rocketsia.


title: Donatas Motiejūnas

text: Motiejūnas aloitti koripallon Žalgiris-Arvydas Sabonis-koulussa. Hän pelasi BC Žalgirisin eri joukkueissa, joista hänet nostettiin kaudeksi 2007–2008 edustusjoukkueeseen. Motiejūnas debytoi 17-vuotiaana Euroliigassa. Seuraavaksi kaudeksi Motiejūnas siirtyi BC Aisčiain riveihin ja teki joukkueen riveissä 19,9 pistettä ottelua kohden Liettuan koripalloliigassa. Lisäksi hän pelasi Nike Hoop Summitissa. Kaudeksi 2009–2010 Motiejūnas siirtyi monivuotisella sopimuksella Pallacanestro Trevisoon. Kauden 2011–2012 hän pelasi puolalaisessa Asseco Prokom Gdyniassa. Kesällä 2012 Motiejūnas siirtyi Houston Rocketsiin nelivuotisella sopimuksella.


title: Montereynmänty

text: Montereynmänty ("Pinus radiata") (myös radiatamänty) on mäntyjen sukuun kuuluva puu, joka on alun perin kotoisin Pohjois-Amerikan Kaliforniasta, missä sitä esiintyy paikoitellen rannikkometsissä Yhdysvalloissa ja Meksikossa. Sen Isla de Cedrosin alapopulaatio on vakaa, mutta muut populaatiot jatkuvasti pienenemään päin. Siksi laji luokitellaan nykyään erittäin uhanalaiseksi.


title: Montereynmänty

text: Montereynmänty on levinnyt viljeltynä hyvin laajalle, sillä se on yleinen puulaji etenkin lauhkeiden alueiden puuviljelmillä. Montereynmäntyä viljellään runsaasti esimerkiksi Chilessä, missä mäntyviljelmien pinta-ala on noin 1,4 miljoonaa hehtaaria. Muita viljelyalueita ovat muun muassa Uusi-Seelanti, Etelä-Afrikka ja Espanja.


title: Siperian kuvernementti

text: Siperian kuvernementti (myös "lääni"; ) oli hallintoalue Venäjällä vuosina 1708–1781. Se käsitti koko Siperian ja osan Uralin alueesta. Kuvernementin hallinnollinen keskus oli Tobolsk.


title: Siperian kuvernementti

text: Vuoden 1708 hallintouudistus ei muuttanut Siperian aikaisemmin muotoutunutta kihlakuntajakoa. Vuonna 1719 perustettiin viisi kuvernementtiin kuulunutta provinssia, joiden keskuksia olivat Irkutsk, Jeniseisk, Solikamsk, Tobolsk ja Vjatka. Vuonna 1727 Vjatkan ja Solikamskin provinssit liitettiin Kazanin kuvernementtiin. Irkutskin provinssi sai itsenäisen aseman vuonna 1736. Vuonna 1738 perustettu Isetin provinssi liitettiin vuonna 1744 Orenburgin kuvernementtiin.


title: Siperian kuvernementti

text: Alueen eristyneisyydestä johtuen Siperian kuvernöörillä oli mm. oikeus hoitaa ulkomaansuhteita. Vuonna 1764 kuvernementti nimettiin Siperian kuningaskunnaksi, joka sai lyödä omaa rahaa. Se lakkautettiin vuonna 1781, jolloin alue jaettiin Permin, Tobolskin ja Ufan käskynhaltijakunniksi.


title: Hanna Kasjanova

text: Hanna Anatolijivna Kasjanova (o.s. Melnytšenko, , s. 24. huhtikuuta 1983 Tbilisi) on ukrainalainen seitsenottelija.


title: Hanna Kasjanova

text: Melnytšenko oli 16:s Göteborgin EM-kilpailuissa 2006 (5 942 pistettä). Vuonna 2007 hän oli viisiottelun kymmenes Birminghamin sisäratojen EM-kilpailuissa (4 397 pistettä), mutta keskeytti Osakan MM-kilpailuissa. Pekingin olympialaisissa 2008 hän oli 14:s (6 165 pistettä) ja Berliinin MM-kilpailuissa 2009 kuudes (6 414 pistettä). Barcelonan EM-kilpailuissa 2010 hän keskeytti. Istanbulin sisäratojen MM-kilpailuissa 2012 hän sijoittui viisiottelussa seitsemänneksi pistein 4 623. Lontoon olympialaisissa 2012 hän oli kymmenes pistein 6 392. Göteborgin EM-hallikilpailuissa 2013 hän sai viisiottelussa pronssia tuloksella 4 608 pistettä. Moskovan MM-kilpailuissa 2013 hän voitti seitsenottelun omalla ennätyksellään 6 586. Hän voitti maailmanmestaruuden ilman yhtäkään lajivoittoa. Sopotin sisäratojen MM-kilpailuissa 2014 hän oli viisiottelussa seitsemäs tuloksella 4 587 pistettä.


title: Hanna Kasjanova

text: Melnytšenko avioitui kymmenottelija Oleksi Kasjanovin kanssa lokakuussa 2014.


title: Hanna Kasjanova

text: Kasjanova antoi huhtikuussa 2017 positiivisen dopingnäytteen ja sai yhdeksän kuukauden kilpailukiellon ajalle 22.5.2017–21.2.2018.


title: Painekorkeus

text: Painekorkeus on ilmailussa käytetty lentokoneen lentokorkeuden mitta, jossa merenpinnan ilmanpaine ja sen muutos lentokorkeuden kasvaessa otaksutaan kansainvälisen standardi-ilmakehän mukaisiksi. Ilmailun koodeissa painekorkeuden tunnus on QNE.


title: Painekorkeus

text: Standardi-ilmakehän merenpinnan ilmanpaine on 1013,25 hPa (1013,25 mbar eli 29,92 tuumaa elohopeaa). Painekorkeutta käytetään ilmailussa lennettäessä korkeilla lentopinnoilla.


title: Ljudmyla Josypenko

text: Ljudmyla Josypenko (, s. 24. syyskuuta 1984) on ukrainalainen seitsenottelija.


title: Ljudmyla Josypenko

text: Hän oli viides 6 416 pisteellä Berliinin MM-kilpailuissa 2009 voittaen maannaisensa Hanna Melnytšenkon kahdella pisteellä. Barcelonan EM-kilpailuissa 2010 hän sijoittui kuudenneksi ja Daegun MM-kilpailuissa 2011 kymmenenneksi. Helsingin EM-kilpailuissa 2012 hän saavutti alun perin hopeaa pistein 6387. Lontoon olympialaisissa hän sijoittui neljänneksi ennätyksellään 6618 pistettä.


title: Ljudmyla Josypenko

text: Syyskuussa 2013 Josypenko sai biologisen dopingpassin perusteella neljän vuoden kilpailukiellon ajalle 27.3.2013–26.3.2017 ja samalla kaikki hänen tuloksensa 25.8.2011 alkaen hylättiin takautuvasti. Täten hän menetti muun muassa hopeansa Helsingin EM-kilpailuista 2012.


title: West Streetin metroasema

text: West Street on Glasgow'n metron asema Tradestonin kaupunginosassa Clyde-joen eteläpuolella Glasgow'ssa. Asema on avattu muun metrojärjestelmän tavoin vuonna 1896 ja uudistettu perusteellisesti 1970-luvun lopulla.


title: West Streetin metroasema

text: Kaupunkirakenteen muuttumisesta johtuen West Streetin asema sijaitsee nykyään melko harvaan rakennetulla teollisuusalueella ja se on koko metrojärjestelmän hiljaisin.


title: West Streetin metroasema

text: Vuoden 2008 helmikuuhun asti West Streetin asemalla oli liityntäpysäköintimahdollisuus, mutta siitä luovuttiin M74-moottoritien rakennustöiden vuoksi.


title: Turun jätteenpolttolaitos

text: Turun jätteenpolttolaitos oli Turun Orikedon kaupunginosassa sijainnut vuonna 1975 valmistunut jätteenpolttolaitos, jonka toiminta loppui 31. joulukuuta 2014. Laitos koostui tyhjennyshalli- ja jätebunkkerirakennuksesta sekä 90-metrisestä savukaasujen poistopiipusta. Laitoksen on suunnitellut Arkkitehtitoimisto Pekka Pitkänen.


title: Turun jätteenpolttolaitos

text: Laitos pystyi käsittelemään Turun seudun polttokelpoisesta yhdyskuntajätteestä 75 prosenttia, eli lähes 50 000 tonnia vuosittain. Laitoksen omisti ja sitä ylläpiti vuoteen 2010 saakka Turun Jätteenpolttoliikelaitos, vuosina 2011–2012 omistajana oli Turku Energia Oy ja vuodesta 2013 lähtien Turun Seudun Energiantuotanto Oy. Turun Seudun Jätehuolto Oy toimitti poltettavan jätteen laitokselle. Laitos vastaanotti vuonna 2009 yhteensä 46 722 tonnia polttokelpoista jätettä ja toimitti kaukolämmön verkkoon 96 GWh. Asuinkiinteistöjen polttokelpoisella jätteellä tuotettiin laitoksessa noin 7 % Turun seudun kaukolämmöstä.


title: Turun jätteenpolttolaitos

text: Polttolaitos lopetti toimintansa 31. joulukuuta 2014 ympäristöluvan umpeuduttua. Laitos purettiin vuoden 2015 aikana.


title: Turun jätteenpolttolaitos

text: Turun jätteenpolttolaitoksella syntyi jätteenpolton lopputuloksena kuonaa 10 000 tonnia vuodessa. Poltetusta jätteestä jää jäljelle noin 20 % kuonana, joka loppusijoitetaan kaatopaikalle. Turun Seudun Jätehuolto suunnitteli kuonan muuttamista maabetoniksi, yhdessä Ekokemin kanssa. Polttolaitoksen yhteydessä sijaitsi myös TSJ:n Orikedon vastaanottoasema, joka palveli yhdyskuntajätettä tuovia suurasiakkaita.


title: Turun jätteenpolttolaitos

text: Lounais-Suomen ympäristökeskus myönsi 30. syyskuuta 2009 laitokselle määräaikaisen ympäristöluvan 31. joulukuuta 2014 saakka. Turun maakuntamuseo teki vuonna 2005 selvityksen polttolaitoksesta, jonka mukaan se on rakennustaiteellisesti arvokas. Polttolaitos on vakiintunut osa Halisten, Orikedon ja Räntämäen kulttuurimaisemaa ja se edustaa modernien suurteollisuuslaitosten joukossa poikkeuksellisen korkeatasoista suunnittelua. Turun museokeskus vaatii rakennusta suojeltavaksi, mutta Turun Seudun Energiatuotanto Oy haki sitä koskevaa purkamislupaa. Turun rakennuslautakunta myönsi purkuluvan 2. lokakuuta 2014. Laitoksen purkaminen maksaa 378 000 euroa ja purkukuluista vastaa Turun kaupunki. Purkaminen oli tarkoitus aloittaa maaliskuussa 2015 ja sen kestoksi arvioitiin puolivuotta.


title: Turun jätteenpolttolaitos

text: Korkein hallinto-oikeus hylkäsi lokakuussa 2009 ympäristöluvan seudullisen jätteenpolttolaitoksen rakentamiselle Orikedolle. Naantalin kaupunginhallitus ehdotti polttolaitoksen sijoituspaikaksi Fortum Oyj:n Naantalin voimalaitostonttia Naantalin sataman itäpuolella tai Isosuon kaatopaikkaa. 100 miljoonan jätteenpolttolaitosta ehdotettiin rakennettavaksi Salon Korvenmäen kaatopaikalle. Vuonna 2012 Turun Seudun Jätehuolto tiedotti uuden jätevoimalan ympäristövaikutusten arviointimenettelyn etenemisestä. Ramboll Finland Oy:n tekemä YVA-selostus valmistui vuoden 2012 loppuun mennessä. YVA:ssa vertailtiin pääasiassa kahta sijoitusvaihtoehtoa, Turun Topinojaa sekä Raision Palovuorta, joista kumpikaan ei sijaitse TSJ:n mukaan tärkeällä pohjavesialueella, eikä kummallakaan ole juurikaan luontovaikutuksia. Laitoksen maksimikapasiteetti olisi 150 000 tonnia vuodessa ja se polttaisi jätteet joko perinteisellä arinapolttotekniikalla tai leijukerrospolttona. Tavoitteena oli voimalan käyttöönotto 2017–2018.


title: Turun jätteenpolttolaitos

text: Jo vuonna 2010 Turun Seudun Jätehuolto vei Ruotsin Norrköpingiin laivalla 3 500 tonnia polttokelpoista jätettä. TSJ:n tavoitteena oli nostaa polttokelpoisen jätteen hyötykäyttöä uuden jätteenpolttolaitoksen viivästymisestä huolimatta. Polttokelpoista jätettä viedään Ruotsiin, koska Suomesta ei löydy tarvittavaa kapasiteettia polttokelpoisen jätteen käsittelyyn. TSJ:n yhteistyökumppanina toimii E.ON Värme Sverige Ab, joka tuottaa kaukolämpöä, sähköä ja prosessihöyryä teollisuudelle Norrköpingin Händelön jätevoimalassa. Polttokelpoista jätettä kuljetetaan myös Riihimäen ja Kotkan jätevoimaloihin noin 10 000 tonnia vuodessa.


title: Turun jätteenpolttolaitos

text: Ekokem Oyj:n (vuodesta 2017 Fortum Waste Solutions Oy) uusi noin 100 miljoonan euron Korvenmäen jätteenpolttolaitos Saloon piti valmistua vuonna 2018, mutta korkeimpaan hallinto-oikeuteen edennyt valitusprosessi kaatoi hankkeen. Laitoksen oli tarkoitus käsitellä noin 110 000 tonnia syntypaikoilla lajiteltua sekalaista yhdyskuntajätettä Lounais-Suomen alueelta. Syksyllä 2017 uutisoitiin Lounais-Suomen jätehuolto Oy:n ja Salon Kaukolämpö Oy:n suunnittelevan laitoksen rakentamista samaan paikkaan vuodeksi 2020. Voimala tuottaisi sähköä ja lämpöä Salon seudun kaukolämpöverkkoon. Laitos polttaisi vuodessa 90 000–120 000 tonnia jätettä.


title: Iryna Sekatšova

text: Iryna Sekatšova (, s. 21. heinäkuuta 1976) on ukrainalainen moukarinheittäjä.


title: Iryna Sekatšova

text: Hän karsiutui Budapestin EM-kilpailuissa 1998, Sydneyn olympialaisissa 2000, Münchenin EM-kilpailuissa 2002 ja Pariisin MM-kilpailuissa 2003. Ateenan olympialaisissa 2004 hän oli kahdeksas tuloksella 70,40 m, Helsingin MM-kilpailuissa 2005 kuudes tuloksella 69,65 m ja Göteborgin EM-kilpailuissa 2006 jälleen kahdeksas tuloksella 69,08 m. Hän karsiutui Pekingin olympialaisissa 2008 ja Berliinin MM-kilpailuissa 2009.


title: Iryna Sekatšova

text: Hänen ennätyksensä on 74,52 m, jonka hän heitti Kiovassa 2. heinäkuuta 2008.


title: Promiskuiteetti

text: Promiskuiteetti kuvaa sosiaalista sukupuolten vapaata yhteiselämää. Yleensä promiskuiteettillä tarkoitetaan yhteiskunnallista tilaa, jossa ei ole avioliittoja tai muita pysyviä sukupuolisuhteita, vaan ihmiset harrastavat seksiä vapaasti eri kumppanien kanssa.


title: Promiskuiteetti

text: Ihmisten lähimmät sukulaiset simpanssit ja etenkin bonobot elävät promiskuiteetissa: yhteisössä on useita uroksia ja naaraita ja kaikki naaraat parittelevat useiden urosten kanssa ja päinvastoin. Bonobot parittelevat myös saman sukupuolen edustajien kanssa.


title: Promiskuiteetti

text: Vuonna 2008 yhdysvaltalainen yliopistotutkimus totesi eräiden Pohjois-Euroopan maiden olevan maailman promiskuiteettisimmasta päästä, Suomi ensimmäisenä. Tutkimus mittasi yhdenyönsuhteita, asenteita irtoseksiin ja seksikumppaneiden määrää.


title: Promiskuiteetti

text: Tutkijoiden mukaan tulokset saattoivat kertoa ”naisten ja miesten promiskuiteetin lisääntyvästä sosiaalisesta hyväksynnästä”. Tähän saattoivat liittyä uskonnollisen paheksunnan väheneminen, naisten aiempaa paremmat tulot, tasa-arvo ja entistä seksuaalisempi populaarikulttuuri.


title: Promiskuiteetti

text: Keskimäärin miehet väittivät harrastaneensa seksiä useamman kumppanin kanssa kuin naiset.


title: Promiskuiteetti

text: Yhdysvaltalaisessa tutkimuksessa vuonna 1994 pitkäaikaisessa suhteessa olevista naisista kovin harva oli harrastanut jonkun ulkopuolisen kanssa seksiä viimeisten kolmen kuukauden aikana. Lesboilla luku oli vieläkin alhaisempi kuin heteronaisilla.


title: Promiskuiteetti

text: 80–85 prosenttia ihmiskulttuureista on moniavioisia, mutta niissäkin vain harvalla on useita puolisoita. Useimmat kulttuurit ovat polygyynisiä (monivaimoisia). Monimiehisyys polyandria on sallittua varsin harvoissa kulttuureissa.


title: Promiskuiteetti

text: Länsimaissa tyypillisin parisuhdemuoto on yksiavioisuus, tarkemmin määriteltynä sarjamonogamia, kahden ihmisen välinen seksisuhde, jollaisia samalla ihmisellä on useita peräkkäin.


title: Promiskuiteetti

text: Yhdysvalloissa vajaa puolet homomiesten parisuhteista on monogaamisia.


title: Promiskuiteetti

text: 1800-luvulla eräät tutkijat kuten antropologi Johann Jakob Bachofen uskoivat promiskuiteetin olleen ihmiskunnan alkuperäinen tila (”alkukantainen promiskuiteetti”). Tämän käsityksen kannattajat vetosivat siihen, että monissa kulttuureissa sukulaisuus on laskettu pelkästään äidin puolelta ja olettivat tämän johtuneen siitä, että promiskuiteetin johdosta useimmiten olisi ollut mahdollista tunnistaa lapsen vanhemmista vain äiti, ei isää. 1900-luvulla tämä käsitys enimmäkseen hylättiin, mm. Edvard Westermarck, avioliiton historiaan syvällisesti perehtynyt suomalainen filosofi, sosiaaliantropologi ja sosiologi, esitti vahvoja todisteita sen puolesta, että ainakin jo sivistyskehityksen aivan ensi askelilla yksiavioisuus on ollut aivan normaali ja luonnollinen miehen ja naisen välisen yhteiselämän muoto..


title: Bodyguard

text: Bodyguard on Mick Jacksonin ohjaama romanttinen trilleri vuodelta 1992. Elokuvan pääosissa nähdään Kevin Costner ja Whitney Houston.


title: Bodyguard

text: "Bodyguard" kertoo Oscar-ehdokkaana olevasta laulajatähdestä Rachel Marronista (Houston), sekä henkivartija Frank Farmerista (Costner). Marron saa tappouhkauksia, ja Farmer palkataan suojelemaan häntä. Yhteistyö ei aluksi suju, sillä Marron ei pidä Farmerin tarkoista turvatoimista. Lopulta he kuitenkin rakastuvat toisiinsa.


title: Bodyguard

text: Elokuvan soundtrack "The Bodyguard" myi maailmanlaajuisesti yli 45 miljoonaa kappaletta, joten se on maailman myydyin soundtrack. Elokuva muistettaneen parhaiten Whitney Houstonin tulkitsemasta kappaleesta ”I Will Always Love You”.


title: Eppu

text: Eppu on suomalainen miehen etunimi. Vuoden 2012 loppuun mennessä nimi Eppu oli annettu 492 miehelle ja alle 20 naiselle.


title: Moulay Haddou

text: Moulay Haddou (s. 14. kesäkuuta 1975 Oran) on algerialainen entinen jalkapalloilija. Puolustajana pelannut Haddou pelasi koko uransa kotimaassaan Algeriassa, jossa hän saavutti muun muassa Algerian cupin voiton 1996, sekä Afrikan Cup voittajien cupin voiton 1997 ja 1998. Haddou edusti myös Algerian maajoukkuetta vuosien 2000, 2002 ja 2004 Afrikan kisoissa.


title: Lukman Haruna

text: Haruna Abdulkarim Lukman (s. 4. joulukuuta 1990 Jos) on nigerialainen jalkapalloilija, joka edustaa Fk Astanaa. Pelipaikaltaan Haruna on puolustava keskikenttäpelaaja.


title: Lukman Haruna

text: Moderate Starsin ja Global Crystalin akademioissa Nigeriassa jalkapallo-oppinsa saanut Haruna liittyi Monacon riveihin tammikuussa 2008 ja allekirjoitti ammattilaissopimuksen seuran kanssa 25. toukokuuta 2009.


title: Lukman Haruna

text: Haruna edustaa maajoukkuetasolla Nigeriaa ja hänet valittiin maan joukkueeseen vuoden 2010 MM-kisoihin. Ensimmäisen maaottelumaalinsa keskikenttämies teki 30. toukokuuta 2010 ystävyysottelussa Kolumbiaa vastaan. Haruna kuului myös Nigerian alle 17-vuotiaiden maajoukkueeseen, joka voitti nuorten maailmanmestaruuden vuonna 2007.


title: Danny Shittu

text: Daniel Olusola "Danny" Shittu (s. 2. syyskuuta 1980 Lagos) on nigerialainen jalkapalloilija, joka seura on Englannin Valioliigassa pelaava Queens Park Rangers. Pelipaikaltaan Shittu on keskuspuolustaja ja hänet tunnetaan kovana taklaajana ja hyvänä pääpelaajana.


title: Danny Shittu

text: Shittu aloitti uransa Charlton Athleticissa vuonna 1999. Kahden lontoolais-seurassa vietetyn kauden aikana Shittu ei pelannut otteluakaan Charltonissa vaan vietti aikansa lainasopimuksilla Blackpoolissa ja Queens Park Rangersissa. Vuonna 2002 QPR hankki Shittun itselleen 350 000 punnalla. Nigerialaisen aika ""Ärrissä"" oli menestyksekäs ja neljän kauden aikana hänelle kertyi yli 150 ottelua joukkueessa.


title: Danny Shittu

text: 6. elokuuta 2006 Valioliigaan noussut Watford hankki vahvan Shittun joukkueeseensa 1,6 miljoonalla punnalla. Kahden Watford-kauden jälkeen hän siirtyi Boltoniin. Hän siirtyi Millwalliin 20. lokakuuta 2010 puolen vuoden sopimuksella. Hän teki kuitenkin sopimuksen Queens Park Rangersin kanssa 27. tammikuuta 2011 ja palasi siis seuraan, jossa hän on pelannut suurimman osan urastaan. Hän pelasi ensimmäisen ottelunsa paluunsa jälkeen 22. helmikuuta 2012 voitto-ottelussa (2-0) Ipswichiä vastaan. Shittu ei ole kuitenkaan onnistunut saamaan peliaikaa QPR:n noustua Valioliigaan.


title: Danny Shittu

text: Nigerian maajoukkueessa Shittu debytoi 26. maaliskuuta 2002 ottelussa Paraguayta vastaan. Afrikan mestaruusturnauksessa Shittu on edustanut maataan vuosina 2008 ja 2010. MM-kisoissa Shittu nähtiin Nigerian paidassa vuonna 2010.


title: Samir Beloufa

text: Samir Beloufa (s. 27. elokuuta 1979 Melun, Ranska) on algerialainen entinen jalkapalloilija. Puolustajana pelannut Beloufa edusti urallaan seuratasolla muun muassa AC Milania, Bastia ja Helsingborgsia.


title: Samir Beloufa

text: Beloufa pelaili aluksi AS Cannesin reservijoukkueessa kaudella 1996-1997, kunnes aloitti ammattilaisuransa Italiassa AC Milanissa kaudella 1997-1998. Peliajan vähyyden vuoksi hän pelasi yhden kauden lainassa Monzassa kaudella 1999-2000. Sittemmin Beloufa on pelannut pääosin Belgiassa ja kävi myös Ruotsissa kahden kauden verran Helsingborgsissa.


title: Samir Beloufa

text: Beloufa edusti Algerian maajoukkuetta vuoden 2004 Afrikan kisoissa.


title: Vera Rebrik

text: Vera Rebrik (, , s. 25. helmikuuta 1989 Jalta, Krim) on ukrainalainen, nykyään Venäjää edustava keihäänheittäjä.


title: Vera Rebrik

text: Hän saavutti hopeaa sekä alle 18-vuotiaiden MM-kilpailuissa 2005 tuloksella 56,16 m että alle 20-vuotiaiden MM-kilpailuissa 2006 tuloksella 57,79 m. Kultaa hän sai sen sijaan alle 20-vuotiaiden EM-kilpailuissa 2007 tuloksella 58,48 m ja alle 20-vuotiaiden MM-kilpailuissa 2008 tuloksella 63,01 m. Alle 23-vuotiaiden EM-kilpailuissa hän sai hopeaa sekä Kaunasissa 2009 tuloksella 61,43 m että Ostravassa 2011 tuloksella 58,95 m.


title: Vera Rebrik

text: Hän karsiutui Pekingin olympialaisissa 2008, mutta oli yhdeksäs Berliinin MM-kilpailuissa 2009 tuloksella 58,25 m. Hän sai hopeaa Belgradin universiadeissa 2009. Barcelonan EM-kilpailuissa 2010 ja Daegun MM-kilpailuissa 2011 hän karsiutui. Helsingin EM-kilpailuissa 2012 hän voitti kultaa Ukrainan ennätyksellä 66,86 m. Lontoon olympialaisissa hän karsiutui loppukilpailusta. Moskovan MM-kilpailuissa 2013 hän sijoittui 11:nneksi. Pekingin MM-kilpailuissa 2015 hän karsiutui loppukilpailusta.


title: Vera Rebrik

text: Rebrikin ennätys on 67,30 m, jonka hän heitti Adlerissa 19. helmikuuta 2016. Hänen 10. heinäkuuta 2008 Bydgoszczissa heittämänsä 63,01 m oli alle 20-vuotiaiden maailmanennätys. Rebrik sai Venäjän kansalaisuuden vuonna 2014. Venäjän ja Ukrainan yleisurheiluliitot sopivat hänen edustusoikeutensa siirtymisestä Venäjälle ja Ukrainan kerrottiin pyytäneen tästä noin 150 000 euroa.


title: Vera Rebrik

text: Rebrik ei kuitenkaan päässyt uuden kansalaisuutensa vuoksi vuoden 2016 EM-kisoihin, eikä Rion 2016 olympiakisoihin, koska venäläisurheilijat suljettiin niistä pois lukuisien dopingkäryjen vuoksi. Lontoon MM-kilpailuissa 2017 hän jäi karsinnassa ilman tulosta.


title: Omega Conspiracy

text: Omega Conspiracy on speed metal-yhtye Agent Steelin vuonna 1999 julkaistu kolmas studioalbumi, jonka julkaisi Metal Blade. Tämä oli yhtyeen comeback-albumi, jolle yhtye nauhoitti uutta materiaalia ensimmäistä kertaa kolmeentoista vuoteen. Tämä oli viimeinen albumi, jolla soittaa yhtyeen pitkäaikainen perustajajäsen ja rumpali Chuck Profus ja ensimmäinen, jolla laulaa Bruce Hall. Myös basisti oli jälleen vaihtunut, tosin puolet levylle nauhoitetuista bassoraidoista on soittanut Steel Prophetin Vince Dennis. Musiikillisesti albumi jatkaa yhtyeen melodista speed metal-linjaa, joskin äänimaailmassa on raskaampia ja tummempia sävyjä, musiikin kuulostaessa näin enemmän thrash metallilta, mihin oman osansa antaa myös Bruce Hallin tummempi ja runsaasti karheampi vokalisointi.


title: Omega Conspiracy

text: Kappaleesta "It's Not What You Think" tehtiin yhtyeen ensimmäinen musiikkivideo.


title: Jakob Poulsen

text: Jakob Bendix Uhd Poulsen (s. 7. heinäkuuta 1983) on tanskalainen jalkapalloilija, joka edustaa Midtjyllandia. Pelipaikaltaan Poulsen on keskikenttäpelaaja. Hän on pelannut Tanskan maajoukkueessa 35 ottelua ja tehnyt kaksi maalia.


title: Jakob Poulsen

text: Teknisenä keskikenttäpelaajana tunnettu Poulsen edusti juniorina Esbjergiä ja debytoi Viggo Jensenin valmentamassa joukkueessa syyskuussa 2001. Ove Pedersenin otettua valmennusvastuu Esbjergissä Poulsen vakiinnutti paikkansa avauskokoonpanossa ja pelasi kaudella 2002–2003 21 kertaa. Seuraavalla kaudella Poulsen pelasi kauden kaikki 33 ottelua ja maalasi 7 kertaa. Kaikkiaan Poulsen teki 19 maalia 109:ssä Tanskan liigan ottelussa ennen kuin siirtyi Hollannin liigaan Heerenveeniin vuonna 2006.


title: Jakob Poulsen

text: Kolmen ja puolen vuoden sopimuksen seuran kanssa tehnyt Poulsen ei ollut seuran ainoa tanskalainen, kun joukkueessa pelasivat Poulsenin maanmiehet Hjalte Nørregaard, Bo Storm, Timmi Johansen ja Ken Ilsø. Hollannissa Poulsen ei koskaan oikein vakiinnuttanut paikkaansa ja elokuussa 2008 hän palasi kotimaahansa Aarhusin riveihin.


title: Jakob Poulsen

text: Aarhusissa Poulsen pääsi pelaamaan tutun valmentajan alaisuudessa kun Ove Pedersen toimi päävalmentaja. Uralleen uutta nostetta Tanskasta hakemaan tullut Poulsen valloitti heti avauksen paikan ja hänet valittiin vuonna 2009 Tanskan Superliigan vuoden pelaajaksi.


title: Jakob Poulsen

text: Elokuussa 2010 Poulsen siirtyi toiseen tanskalaisseuraan Midtjyllandiin. Hän pelasi siellä kaksi kautta. Heinäkuussa 2012 Poulsen siirtyi Ranskan toiseksi korkeimmalla sarjatasolla pelanneeseen Monacoon. Monaco nousi pääsarjaan kaudeksi 2013–2014.


title: Jakob Poulsen

text: Poulsen valittiin Tanskan joukkueeseen vuoden 2010 MM-kisoihin.


title: Les Valls de Valira

text: Les Valls de Valira on kunta Alt Urgellin comarcassa, Lleidan maakunnassa, Katalonian itsehallintoalueella, Espanjassa. Kunnan pinta-ala on 171,2 neliökilometriä ja asukkaita siellä on 832 (2009). Väestötiheys on 4,9 as./km². Väestöstä 7,5 prosenttia on 0–14-vuotiaita, 73,2 % on 15–64-vuotiaita ja loput 19,4 % yli 65-vuotiaita.


title: Les Valls de Valira

text: Les Valls de Valiran naapurikunnat ovat El Pont de Bar ja Baixa Cerdanyan comarcaan kuuluva Lles de Cerdanya kaakossa, Estamariu ja La Seu d'Urgell etelässä, Montferrer i Castellbò lännessä sekä Pallars Sobiràn comarcaan kuuluvat Alins ja Farrera luoteessa. Les Valls de Valiran kuntaan kuuluva erillinen Bescaranin alue rajoittuu Estamariun, El Pont de Barin ja Arsèguelin kuntiin. Pohjoisessa kunta rajoittuu Andorraan. Les Valls de Valirasta on matkaa maakunnan pääkaupunkiin Lleidaan 136 kilometriä.


title: Les Valls de Valira

text: Kunnan alueella sijaitsevia nähtävyyksiä ovat muun muassa kirkot Sant Serní de Tavèrnoles, Sant Martí de Bescaran, Santa Eulàlia d'Asnurri, Santa Eugènia d'Argolell, Sant Martí d'Ars ja Sant Pere d'Os de Civís.


title: Les Valls de Valira

text: Nykyinen Les Valls de Valiran kunta syntyi vuonna 1970, kun Anserallin (pinta-alaltaan 21,17 km²), Arsin (35,36 km²), Bescaranin (33,37 km²), Arcavellin (17,51 km²) ja Civísin (63,52 km²) kunnat yhdistyivät.


title: Les Valls de Valira

text: Les Valls de Valiran asutuskeskukset ja niiden väkiluvut vuonna 2007:


title: GERB

text: GERB () on vuonna 2006 perustettu bulgarialainen keskusta-oikeistolainen puolue. Puolueen perustajasta ja puheenjohtajasta Boiko Borisovista tuli vuonna 2009 maan pääministeri.


title: GERB

text: Puolueen nimi tarkoittaa myös 'vaakunaa' bulgariaksi. Se ei ole virallisesti lyhenne mistään, vaikka kirjoitetaankin isolla. Puoluetta tosin edelsi "Bulgarian kansalaiset eurooppalaisen kehityksen puolesta" -järjestö (, lyh. GERB).


title: GERB

text: GERB sai jo toukokuun 2007 eurovaaleissa 21,7 % äänistä ja viisi europarlamentaarikkoa, jotka liittyivät EPP-ryhmään. Myöhemmin myös puolue liittyi Euroopan kansanpuolueeseen helmikuussa 2008.


title: GERB

text: Heinäkuun 2009 vaaleissa GERB otti maanvyöryvoiton ja presidentti Georgi Părvanov nimitti Borisovin hallituksenmuodostajaksi.


title: Diego Pérez

text: Diego Fernando Pérez Aguado (s. 18. toukokuuta 1980 Montevideo, Uruguay) on uruguaylainen jalkapalloilija. Hän edustaa tällä hetkellä Ranskan pääsarjassa pelaavaa Monacoa ja on pelipaikaltaan puolustava keskikenttäpelaaja.


title: Diego Pérez

text: Pérez liittyi 19-vuotiaana Defensor Sportingiin ja nousi pian myös avauskokoonpanoon. Vuonna 2003 hän siirtyi Uruguayn suurseura Peñaroliin, mutta pelasi kauden aikana vain 13 ottelua. Kesällä 2004 hän teki sopimuksen Monacon kanssa. Kausi 2005–2006 sujui Pérezin osalta hyvin ja hän kuului valmentaja Francesco Guidolinin luottopelaajiin.


title: Surprise Moriri

text: Surprise Mohlomolleng Moriri (s. 20. maaliskuuta 1980) on eteläafrikkalainen jalkapalloilija, joka edustaa Mamelodi Sundownsia. Pelipaikaltaan Moriri on keskikenttäpelaaja, mutta pystyy pelaamaan myös hyökkääjänä.


title: Surprise Moriri

text: Moriri aloitti uransa Silver Starsissa vuonna 2002. Parin kauden jälkeen hän siirtyi nykyiseen seuraansa. Kaudella 2005/06 Moriri valittiin Premier Soccer Leaguen kauden pelaajaksi. Kyseinen kausi oli muutenkin menestyksekäs kun Mamelodi Sundowns juhli liigamestaruutta ensimmäisen kerran sitten vuoden 2000. Seuraavallakin kaudella seura juhli liigamestaruutta vaikka Moririn tehot jäivät pienemmiksi kuin edelliskaudella.


title: Surprise Moriri

text: Etelä-Afrikan maajoukkueessa Moriri debytoi 8. lokakuuta 2003 ottelussa Lesothoa vastaan. Moriri on edustanut maataan vuoden 2008 Afrikan mestaruuskisoissa ja vuoden 2010 MM-kisoissa.


title: Koripallo kesäolympialaisissa 1992

text: Koripallo oli vuoden 1992 kesäolympialaisissa ohjelmassa 13. kertaa olympialaisten historiassa. Kisat olivat ensimmäiset, jolloin mukana olivat NBA-pelaajat. Kisat muistetaankin Yhdysvaltojen Dream Team -joukkueesta, joka voitti kaikki pelit ylivoimaisesti.


title: Jousitrio (Schönberg)

text: Jousitrio (op. 45) on Arnold Schönbergin sävellys vuodelta 1946. Hän aloitti sen säveltämisen 20. elokuuta 1946, hieman sen jälkeen, kun oli kärsinyt lähes kuolemaan johtaneen sydänkohtauksen 2. elokuuta. Teos valmistui 23. syyskuuta. Schönberg oli ennättänyt suunnitella Harvardin yliopiston tilaamaa jousitrioaan jo ennen sairauskohtaustaan. Teos on täynnä äärimmäisiä vastakohtaisuuksia ja näennäisiä non sequitureja. Julkaisematta jääneessä esseessään Schönberg kirjoitti kertoneensa monille säveltäneensä teoksen "humoristiseksi" kuvaukseksi sairaudestaan. Schönbergin johdolla opiskelleen Leonard Steinin mukaan teoksessa kuultavat vastakkainasettelut kuvastavat paitsi säveltäjän sairastuttuaan kokemaa sekavuutta, myös tämän vuorottelevia "kivun ja kärsimyksen" sekä "rauhan ja levon" kokemuksia.


title: Jousitrio (Schönberg)

text: 12-säveljärjestelmää käyttäen sävelletty jousitrio jakautuu kolmeen osioon, joista kaksi ensimmäistä jakautuvat molemmat edelleen kahteen osioon.


title: Benito de Soto

text: Benito de Soto (22. huhtikuuta 1805 Pontevedra – 25. tammikuuta 1832 Gibraltar) oli espanjalainen merirosvo ja "Burla Negra" -aluksen kapteeni. Hän on yksi tunnetuimmista viimeisen sukupolven merirosvoista Atlantin valtamerellä. Ennen uraansa merirosvona hän toimi orjakauppiaana. Hänellä oli merimiehen koulutus.


title: Benito de Soto

text: De Soto matkusti Afrikkaan Buenos Airesista "Defense de Pedro" -laivalla vuonna 1827. Satamasta lähdön jälkeen de Soto alkoi suunnitella laivan valtaamista ja merirosvoksi ryhtymistä. Kun paluumatka Afrikasta alkoi, hän odotti laivan saapumista syvemmille vesille ja aloitti verisen kapinan liittolaisiensa kanssa. Aluksen kapteeni ja hänelle lojaalit miehistön jäsenet heitettiin laidan yli mereen. De Soto myi aluksessa olleet orjat.


title: Benito de Soto

text: Hän nimesi aluksensa "Burla Negra"ksi ja aloitti merirosvona toimimisen Karibianmerellä. Asioiden alkaessa sujua hän siirsi toimintansa Etelä-Atlantille. De Soton kerrotaan olleen hyvin julma; hän harvoin antoi vastustajilleen armoa tai mahdollisuutta liittyä hänen joukkoihinsa.


title: Benito de Soto

text: Vuonna 1832 de Soto teki ryöstön intialaiseen kauppa-alukseen ja tappoi suurimman osan miehistöstä ja ryösti lastin. Hän jatkoi ryöstelyä ja seilasi kohti Espanjaa. Hänen aluksensa ajautui huonolla säällä karille ja miehistö yritti mahdollisimman rehellisiltä näyttäen pyytää apua ohikulkevalta alukselta. Aluksella oleva ryöstösaalis kuitenkin vesitti yrityksen. De Soto onnistui kuitenkin pakenemaan Gibraltarille.


title: Benito de Soto

text: De Soto saapui Gibraltarille epäonnekseen samaan aikaan kuin hänen ryöstämänsä intialainen kauppa-alus. Aluksen matkustajat tunnistivat hänet ja kuvernööri Sir George Don päätti lähettää hänet miehistöineen Cádiziin hirtettäväksi. De Soton kerrotaan huutaneen hirtäytyessään ""Adios Todos"" (suomeksi "näkemiin kaikille").


title: Luettelo Kotiteollisuuden kappaleista

text: Tämä on luettelo Kotiteollisuus-yhtyeen levyttämistä kappaleista aakkosjärjestyksessä. Listassa on kaikkiaan 163 kappaletta.


title: Order of the Illuminati

text: Order of the Illuminati on speed metal/thrash metal-yhtye Agent Steelin vuonna 2003 julkaistu neljäs studioalbumi. Albumin julkaisi Scarlet Records.


title: Yasuyuki Konno

text: Yasuyuki Konno (; s. 25. tammikuuta 1983 Sendai, Japani) on japanilainen jalkapalloilija, joka edustaa J. Leaguen Gamba Osakaa.


title: Yasuyuki Konno

text: Vuodesta 2004 Tokyota edustanut Konno edusti Japania vuoden 2004 kesäolympialaisissa, jossa Japani jäi alkulohkoon. Puolustajan paikalla viihtyvä Konno kuului myös Japanin alle 20-vuotiaiden joukkueeseen nuorten MM-kisoissa 2003.


title: Yasuyuki Konno

text: Konno valittiin Japanin joukkueeseen vuoden 2010 MM-kisoihin.


title: Danka-järjestelmä

text: Danka-järjestelmä (), myös jidan-järjestelmä (), on Japanissa Heian-kaudelta lähtien käytössä ollut järjestelmä, jossa buddhalaiset temppelit ja kotitaloudet ovat vapaaehtoisessa ja pitkäaikaisessa yhteydessä toisiinsa. Kotitalous ("danka") tukee taloudellisesti buddhalaista temppeliä, joka vastineeksi huolehtii perheen hengellisistä tarpeista. Vaikka järjestelmä otettiin käyttöön jo kauan ennen Edo-kautta (1603–1868), se tunnetaan parhaiten tuolloin vallassa olleen Tokugawa-shōgunaatin sortovälineenä. Shōgunaatti teki buddhalaisen temppelin jäsenyydestä pakollisen kaikille maan kansalaisille.


title: Danka-järjestelmä

text: Tokugawa-shōgunaatin aikana järjestelmä muutettiin kansalaisrekisteriksi, jonka tarkoitus oli alun perin pysäyttää kristinuskon leviäminen ja auttaa löytämään piilottelevia kristittyjä. Pian siitä kuitenkin tuli valtion tukema ja buddhalaisten temppelien ylläpitämä koko väestön valvontaan ja hallintaan tarkoitettu järjestelmä. Sen vuoksi se säilyi muuttumattomana pitkään senkin jälkeen, kun kristinusko oli lähes hävinnyt Japanista. Tokugawa-kauden järjestelmää kutsutaan joskus "terauke-järjestelmäksi" (), koska buddhalainen temppeli ("tera") antoi vakuutuksen ("uke"), ettei tietty kansalainen ollut kristitty.


title: Danka-järjestelmä

text: Pakollinen danka-järjestelmä lakkautettiin virallisesti toisen maailmansodan jälkeen, mutta se on edelleen toiminnassa vapaaehtoisena kansalaisen ja temppelin välisenä siteenä. Se on merkittävä tulonlähde suurimmalle osalle temppeleistä ja määrittelee edelleen kotitalouksien ja temppeleiden välistä suhdetta.


title: Danka-järjestelmä

text: Danka-järjestelmä muuttui dramaattisesti vuonna 1638, kun bakufu päätti hävittää sen avulla kristinuskon Japanista Shimabaran kapinan (1637–1638) jälkeen. Temppelin ja "dankan" välinen suhde oli aiemmin ollut vapaaehtoinen, mutta nyt siitä tehtiin muodollinen ja pakollinen: buddhalaiset temppelit määrättiin kirjoittamaan "terauke"-vakuutuksia kaikille dankoilleen, kun taas kotitalouksien velvollisuus oli vastaavasti ryhtyä lähimmän buddhalaisen temppelin dankaksi temppelin lahkosta riippumatta (Nichiren, Jōdo, Rinzai jne.) ja ottaa siltä vastaan terauke. Vaikka järjestelmän tämäntyyppistä sovellutusta ei koskaan kirjoitettu lakiin, siitä tuli pian kaikkialle levinnyt ja äärimmäisen tärkeä osa Tokugawa-kauden Japanin yhteiskuntaa. Hallinnollisessa mielessä kaikista japanilaisista, myös šintolaisista papeista, tuli keskeinen osa buddhalaista byrokratiaa, joka oli vuorostaan vastuussa Tokugawa-hallinnolle.


title: Danka-järjestelmä

text: Järjestelmässä oli kolme tasoa. Alimpana oli temppeli, joka antoi terauke-vakuutuksen. Paikalliset viranomaiset keräsivät sen jälkeen temppeleiltä kaikki terauket, liittivät ne yhteen "shūmon ninbetsu aratamechō" () -nimisiin dokumentteihin ja toimittivat ne korkeammille viranomaisille. Järjestelmän tarkoitus oli pakottaa kristityt liittymään buddhalaiseen temppeliin, ja samalla kristityiksi epäiltyjen kansalaisten valvominen helpottui.


title: Danka-järjestelmä

text: Kaikkein ensimmäiset olemassa olevat rekisterit ovat vuosien 1638 ja 1640 väliltä. Ne on odotetusti laadittu alueilla, joissa kristinuskon asema oli vahvin, kuten Kiotossa, kaupunkia ympäröivässä maakunnassa ja Kyūshūlla. Muilta alueilta ei tunneta rekistereitä ennen 1600-luvun jälkipuoliskoa, mutta yksittäisiä teraukeja, joilla oli selvästi sama tarkoitus, on löydetty.


title: Danka-järjestelmä

text: Vuonna 1664 bakufu määräsi kaikkia daimioita perustamaan alueelleen viranomaisen, joka vastasi uskonnollisista asioista ja jota kutsuttiin nimellä "shūmon bugyō" (, ”lahkomaistraatti”) tai "jisha bugyō" (, ”temppeli- ja pyhäkkömaistraatti”). Seuraavasta vuodesta lähtien rekistereitä kansalaisten uskonnosta alettiin laatia koko maan alueella.


title: Danka-järjestelmä

text: Vuonna 1671 rekisterin muoto standardisoitiin. Dokumenttiin täytyi kirjata kaikki kotitaloudet, jokaisen kaupungin miesten ja naisten lukumäärä ja niiden yhteissummat kaikissa piirikunnissa ja provinsseissa. Intendentin tuli pitää yllä rekisteriä ja lähettää siitä yksisivuinen tiivistelmä korkeammille viranomaisille. Lisäksi kaikki yhteisöstä avioliiton, työn tai kuoleman vuoksi poistuneet ihmiset tuli kirjata ylös. Rekisterin muoto pysyi muuttumattomana vuoteen 1870 saakka, kolme vuotta Meiji-kaudelle asti. Koska määräys totesi yksiselitteisesti, että ”luonnollisesti on sopivaa tutkia monia asioita, eikä tiedustella ainoastaan uskontoa”, järjestelmällä oli selvästi alusta asti tarkoituksia, jotka ulottuivat uskonnon ulkopuolelle. Tuloksena oli Edo-kauden vastine nykyaikaiselle väestörekisterille, erotuksena vain se, että temppeleiden tuli toimia perhetemppeleinä ja kansalaisten täytyi hankkia temppeleiltä terauke. Joillakin alueilla oikeutta myöntää vakuutuksia kutsuttiin nimellä "shūhanken" (), ja siitä tuli temppeleille vähitellen merkittävä vallankäytön väline. Paitsi että vakuutus annettiin vasta maksun jälkeen, se antoi uskonnollisille viranomaisille vallan päättää alamaistensa elämästä ja kuolemasta.


title: Danka-järjestelmä

text: Dokumentti tuli uusia joka vuosi omassa temppelissä tehdyn tarkastuksen jälkeen. Ne, jotka eivät syystä tai toisesta onnistuneet hankkimaan vakuutusta temppeliltä, luokiteltiin hinin-ryhmään ("ei-henkilöt"), ja he joutuivat syrjinnän kohteeksi tai yksinkertaisesti teloitettiin kristittyinä. Ilman teraukea yhteiskunnassa eläminen ja toimiminen oli mahdotonta paitsi talonpojille, myös samuraille ja šintolaisille papeille. Terauke oli saanut nykyisen henkilökortin kaltaisen aseman: se tarvittiin avioliittoa, matkustamista tai tiettyjä töitä varten. Vuoden 1729 jälkeen dankan ja temppelin välisen siteen rikkominen kiellettiin muodollisesti, joten yhteyden katkaiseminen oli nyt mahdotonta. Tämän myötä temppelit eivät enää joutuneet kilpailemaan seurakuntalaisista, eikä miehellä ja hänen perheellään ollut mitään mahdollisuutta vaihtaa temppeliä. 1600-luvun loppuun mennessä järjestelmästä oli tullut keskeinen osa Tokugawa-hallintoa.


title: Danka-järjestelmä

text: Kotitalouksien tilanne vaikeni myöhemmin entisestään, kun maassa alkoi kiertää dokumentti, joka laajensi huomattavasti temppelien valtaoikeuksia. Dokumentissa väitettiin, että se oli bakufun antama laki terauke-järjestelmän tarkaksi säätelemiseksi. Se ilmaantui vuonna 1735 ja levisi sen jälkeen ympäri Japania. Dokumentti oli päivätty vuodelle 1613 ja sen nimi oli ”Yksittäisiä sääntöjä dankan uskonnon määrittelemiseksi” (, yleensä yksinkertaisesti "Gojōmoku"). Se on selvästi väärennös, jonka temppelit todennäköisesti itse loivat palvelemaan omaa etuaan.


title: Danka-järjestelmä

text: Dokumentin todistaa epäilemättä vääräksi vähintäänkin se, että siinä luetellaan kiellettyjen uskontojen joukkoon kristinuskon lisäksi myös Nichiren-buddhalaisuuden Fuju-fuse- () ja Hiden-lahkot. Koska koulukunnista ensimmäinen kiellettiin vuonna 1669 ja toinen vuonna 1691, dokumentin päiväyksen täytyy olla keksitty. Todennäköinen syy juuri vuodelle 1613 lienee se, että silloin Tokugawa Ieyasu antoi ”Käsky kristittyjen pappien karkottamiseksi” -asetuksen () ja terauke-valtuutuksien myöntäminen aloitettiin seuraavana vuonna.


title: Danka-järjestelmä

text: Dokumentin kopioita löytyy temppeleistä ja kokoelmista ympäri maata, ja jopa useimmat Meiji-kauden historioitsijat vaikuttavat uskoneen sen aitouteen. "Gojōmoku" antoi temppeleille ylimääräistä valtaa seurakuntalaisiinsa, ja se mainitaan ajoittain temppeleiden rekistereissä, silloin kun danka ei täyttänyt sille asetettuja ehtoja eikä siten saanut vakuutusta temppeliltä. Dokumentin asettamat vaatimukset aiheuttivat huomattavia ongelmia kotitalouksien ja temppelien välille.


title: Danka-järjestelmä

text: Dokumentti määritteli ensin neljä velvollisuutta kotitalouksille:


title: Danka-järjestelmä

text: Sen jälkeen dokumentti määritteli temppeleille viisi oikeutta:


title: Danka-järjestelmä

text: Kaksi ja puoli vuosisataa kestäneellä terauke-vakuutuksien käytöllä ja buddhalaisuuden byrokratisoitumisella oli lukuisia ja syvämerkityksellisiä seurauksia, etenkin buddhalaisuudelle itselleen.


title: Danka-järjestelmä

text: Kuilu sallittujen ja kiellettyjen buddhalaisten lahkojen välillä syveni huomattavasti. Vaikka buddhalaisuus toisaalta salli monimuotoisuuden kasvun sallittujen lahkojen joukossa, se toisaalta rankaisi ajattelua, joka kyseenalaisti vallitsevan poliittisen tilanteen. Danka rekisteröitiin lähimpään temppeliin välittämättä siitä, mihin uskonnolliseen suuntaukseen se kuului, joten suuntauksen merkitys vähitellen laski. Näiden kaikkien tekijöiden vaikutuksesta erot hallinnon sallimien buddhalaisten lahkojen välillä tasoittuivat ja buddhalaisuus yhdenmukaistui, ei vähiten siksi, että shōgunaatilla oli sananvaltaa uskonnollisissa, oikeaoppisuutta koskevissa kysymyksissä.


title: Danka-järjestelmä

text: Edo-kaudella buddhalaisuus tuotti tämän vuoksi vain vähän uutta ajattelua (lukuun ottamatta ehkäpä uudistuvia zen-lahkoja). Sitä vastoin japanilaisen kungfutselaisuuden ja šintolaisuuden kehitys sekä niin kutsuttujen ”uususkontojen” synty tuottivat samaan aikaan mielenkiintoisia ideoita.


title: Danka-järjestelmä

text: Vaikka buddhalaisuuden alkuperäinen tarkoitus oli levittää Buddhan oppeja, buddhalaiset temppelit toimivat Japanissa nykyään pääosin hautausmaina. Nykyajan niin sanottu ”hautajaisbuddhalaisuus” (), jota satirisoi esimerkiksi Itami Jūzōn vuoden 1984 elokuva "Osōshiki" ja jossa buddhalaisuuden funktio on supistunut hautajaisten ja muistotilaisuuksien järjestämiseen, on postuumien nimien () kaupittelun tavoin suora danka-järjestelmän seuraus. Buddhalaisuuden näkökulmasta danka-järjestelmän merkittävin piirre oli se, että järjestelmä takasi pakollisten hautajaisriittien ansiosta temppeleille vakaan tulonlähteen. Rahavirta maksoi monien temppelien ylläpidon ja takasi niiden kasvun, ja se olikin erottamaton osa danka-järjestelmää. Sen vuoksi buddhalaisuus ja kuolema ovat nykyäänkin tiiviisti kietoutuneita toisiinsa. Kun järjestelmä muodollisesti lakkautettiin toisen maailmansodan jälkeen, se merkitsi buddhalaisuudelle suurta tulojen menetystä ja siten taloudellista epävarmuutta.


title: Danka-järjestelmä

text: Terauke-vakuutuksien käyttöä ja sen aikaansaamaa katkeruutta pidetään yhtenä väkivaltaisen ja spontaanin "haibutsu kishaku" -liikkeen tärkeimmistä syistä Meiji-kauden alussa. Liikkeen myötä suuri määrä temppeleitä tuhottiin ympäri Japania. Valtion käyttöön ottama virallinen "shinbutsu bunri" -politiikka, jossa šintolaisuus ja buddhalaisuus erotettiin toisistaan, laukaisi väkivaltaisen liikehdinnän, vaikka sitä ei voikaan suoraan syyttää tuhoista. Koska buddhalaisuus ja Tokugawa-hallinto olivat olleet läheisessä yhteydessä toisiinsa, ei ole yllättävää, että buddhalaisia munkkeja pidettiin valtion toimijoina ja että monet Edo-kauden yhteiskunnan ryhmät alkoivat löytää vaihtoehtoisia tapoja tyydyttää uskonnollisia tarpeitaan.


title: Danka-järjestelmä

text: Historiastaan huolimatta buddhalaisuudella oli puolellaan merkittäviä etuja sekä šintolaisuuden että kungfutselaisuuden suhteen. Niiden ansiosta sitä olisi ollut Meiji-kaudella mahdotonta korvata kummallakaan uskonnolla. Buddhalaisuuteen kuului lukuisia rituaaleja ("jūsan butsuji", ”kolmetoista buddhalaista rituaalia”), joiden ansiosta se kykeni helpommin auttamaan ihmisiä selviämään kuolemasta. Lisäksi šintolaisuus piti kuolemaa epäpuhtaana, joten uskonto ei soveltunut yhtä hyvin hautajaisseremonioihin, kun taas kungfutselaisuus ei Japanissa juuri välittänyt hautajaisista. Buddhalaisuudella oli myös koko maan kattava infrastruktuuri, jonka kanssa šintolaisuus tai kungfutselaisuus eivät kyenneet kilpailemaan. Toisin sanoen buddhalaisuus oli kaksi vuosisataa kestäneen hautajaismonopolin jälkeen paremmin varustautunut suorittamaan niitä kuin kilpailijansa.


title: Alienigma

text: Alienigma on speed metal/thrash metal-yhtye Agent Steelin vuonna 2007 julkaistu viides studioalbumi. Musiikillisesti se jatkaa kahden edellisen albumin linjaa, joskin soundi on muuttunut hieman raskaammaksi ja modernimmaksi. Albumi jäi laulaja Bruce Hallin viimeiseksi. Albumin julkaisi Mascot Records.


title: Silmäkoralli

text: Silmäkoralli ("Lophelia pertusa") on kivikoralleihin kuuluva syvänmeren koralli, jota tavataan lähinnä Atlantin valtameressä.


title: Silmäkoralli

text: Silmäkoralli muodostaa suuria, puunnäköisiä runkokuntia, jotka voivat kiinnittyä alustaansa tai ajelehtia pohjan tuntumassa irrallaan. Sen polyypit ovat läpikuultavat ja väritykseltään valkoiset, vaaleanpunaiset tai kellertävät. Kussakin polyypissa voi olla jopa viisikymmentä lonkeroa. Polyyppien tukirangot ovat enintään sormenpaksuiset ja kiinnittyneet toisiinsa tiheän ”oksaston” muodostavilla ulokkeilla.


title: Silmäkoralli

text: Silmäkoralli elää syvänmeren vyöhykkeellä Atlantin valtameressä. Levinneisyysalue ulottuu Euroopan ja Afrikan länsirannikolta Pohjois- ja Etelä-Amerikan itärannikolle. Yksittäisiä havaintoja on tehty myös Madagaskarin aluevesillä. Suurin silmäkoralliriutta on Røstrevet, Pohjois-Norjassa Lofoottien saariryhmän lounaispuolella.


title: Silmäkoralli

text: Silmäkoralli elää kivikkoisessa tai pehmeässä merenpohjassa yleensä yli 150 metrin syvyydessä mutta joskus myös matalammissa rannikkovesissä. Se muodostaa suuria, merenpohjasta irrallaan ajelehtivia rykelmiä tai lauttoja, jotka voivat kasvaa 1 metrin korkuisiksi ja jopa 50 metrin läpimittaisiksi. Silmäkoralli kiinnittyy harvoin alustaansa, sillä tietyt sarveispiisieniin kuuluvat sienieläimet ("Cliona") tunkeutuvat sen kuolleisiin osiin ja heikentävät niitä. Sienieläinten takia tukirangosta murenee jatkuvasti lukemattomia pieniä palasia, joiden ympärille voi alkaa kehittyä uusia runkokuntia.


title: Javier Hernández (jalkapalloilija, 1988)

text: Javier ”Chicharito” Hernández Balcázar (s. 1. kesäkuuta 1988 Guadalajara) on meksikolainen jalkapalloilija, joka edustaa Englannin Valioliigassa pelaavaa West Ham Unitedia. Vuodesta 2009 lähtien hän on pelannut myös Meksikon jalkapallomaajoukkueessa. Pelipaikaltaan hän on hyökkääjä.


text: Guadalajarassa syntynyt Hernández liittyi yhdeksänvuotiaana Club Deportivo Guadalajaraan. Hyökkääjä debytoi seuran edustusjoukkueessa kaudella 2006–2007. Kyseisellä kaudella hän onnistui kerran maalinteossa pelaamassaan kahdeksassa ottelussa. Seuraavallakaan kaudella Hernández ei pystynyt murtautumaan avaukseen ja kauden ottelumäärä jäi vain kuuteen. Kaudella 2008–2009 vastuuta alkoi tulla jo parinkymmenen ottelun verran ja maalejakin neljä. Seuraava kausi oli kuitenkin Hernándezin. 28 ottelussa syntyi 21 maalia ja 8. huhtikuuta 2010 englantilainen Manchester United ilmoitti tehneensä sopimuksen lupaavan hyökkääjän kanssa.


text: Hernándezin sopimus Manchester Unitedin kanssa astui voimaan 1. heinäkuuta 2010. Hän debytoi seuran edustusjoukkueessa 28. heinäkuuta Major League Soccerin tähdistöottelussa ja onnistui heti maalinteossa. Hernández teki virallisen debyyttinssä ja virallisen maalinsa 8. elokuuta Unitedin 3–1-voitossa Chelseata vastaan vuoden 2010 FA Community Shieldissä. Hän teki Valioliigadebyyttinsä 16. elokuuta tullessaan vaihdosta kentälle 3–0-voitossa Newcastlesta. 29. syyskuuta hän teki ensimmäisen maalinsa Mestarien liigassa, kun hän teki ainoan maalin 1–0-vierasvoitossa Valenciasta.


text: Hän teki ensimmäisen Valioliigamaalinsa 2–2-kotitasapelissä West Bromwichiä vastaan 16. lokakuuta. Kahdeksan päivää myöhemmin hän teki ensimmäisen kerran kaksi maalia ja samalla ensimmäiset vierasmaalit liigassa kun hän teki joukkueensa molemmat maalit 2–1-voitossa Stoke Citystä. Kaksi päivää myöhemmin hän teki ensimmäisen liigacup-maalinsa tehden maalin 3–2-kotivoitossa Wolvesia vastaan. 1. tammikuuta hän teki voittomaalin 2–1-vierasvoitossa West Bromwichistä. Kolme päivää myöhemmin hänestä tuli eniten Valioliigassa maaleja tehnyt meksikolainen kun hän avasi maalinteon 2–1-kotivoitossa Stoke Citystä. 21. tammikuuta hän teki tasoitusmaalin 3–2-vierasvoitossa Blackpoolista. Neljä päivää myöhemmin hän teki ensimmäisen FA Cup -maalinsa tehden voittomaalin 2–1-vierasvoitossa Southamptonista. Hernández teki kaksi maalia 4–0-vierasvoitossa Wiganista 26. helmikuuta. Kahdeksan päivää myöhemmin hän teki lohdutusmaalin 1–3-häviössä Liverpoolille. 15. maaliskuuta hän teki kaksi maalia 2–1-kotivoitossa Marseillesta, ja lähetti ManUn puolivälieriin. Hän teki yhden maalin Manchester Unitedin 4–2-vierasvoitossa West Hamista. Mestareiden liigan kaudella 2010–2011 Hernandez oli joukkueen paras maalintekijä.


text: Seuraavalla Manchester United-kaudellaan hän teki Englannin Valioliigassa 28:ssa ottelussa 10 maalia. Hän muun muassa teki kaksi maalia 10. syyskuuta 2011 pelatussa 5-0-voitossa Bolton Wanderersista. Hän myös teki tasoitusmaalin 81. minuutilla tullessaan vaihdosta kentälle 15. lokakuuta pelatussa 1-1-tasapelissä Liverpoolia vastaan. Kahden viikon kuluttua 29. lokakuuta hän teki ottelun ainoan maalin 19. minuutilla 1-0-voitossa Evertonista. Euroliigoissa kaudella 2011-2012 hän teki seitsemässä ottelussa kaksi maalia. Molemmat tulivat Eurooppa-liiga:ssa otteluparissa AFC Ajaxia vastaan: ensimmäinen 2-0-vierasvoitossa 16. helmikuuta 2012 ja toinen 23. helmikuuta 1-2-tappiossa Unitedin kotikentällä. 18. maaliskuuta hän teki kaksi maalia 5-0-voitossa Wolvesista.


text: Chicharito aloitti 2012-2013-kautensa 2. syyskuuta tullessaan vaihdosta kentälle 72. minuutilla Danny Welbeckin tilalle 3-2-voitossa Southamptonia vastaan. 15. syyskuuta hän oli avauksessa ja pelasi täydet minuutit 4-0-voitossa Wigan Athleticistä, jossa hän teki myös hänen kauden avausmaalin. 23. lokakuuta hän teki kaksi maalia Mestarien Liigassa ottelussa Bragaa vastaan, jossa ManU oli ollut jo 0-2-tappiolla avauspuoliajan jälkeen, mutta nousi lopulta 3-2-voittoon. Viisi päivää myöhemmin hän teki voittomaalin yhdeksän miehen alivoimalla pelannutta Chelseaa vastaan Unitedin 3-2-voitossa. Hän jatkoi maalitehtailuaan 10. marraskuuta tullen toisella puoliajalla vaihdosta peliin mukaan ja tehden kaksi maalia 3-2-voitossa Aston Villasta. 24. marraskuuta hän teki jälleen maalin Unitedin 3-1-voitossa QPR:stä. 26. joulukuuta hän teki Unitedin neljännen maalin ottelun loppuhetkillä Newcastlea vastaan 4-3-voitossa. Vuoden 2013 ensimmäisenä päivänä hän maalasi kahdesti Wigania vastaan auttaen Unitedin 4-0-murskavoittoon. 26. tammikuuta hän teki jälleen 2 maalia, FA Cupin ottelussa Fulhamia vastaan, jonka ManU voitti 4-1-lukemin. Seuraavassa FA Cup-ottelussa Readingiä vastaan hän teki Manchester Unitedin 2-0-maalin, joka jäi lukemin 2-1 päättyneen ottelun voittomaaliksi. Seuraavan maalin hän teki vasta 10. maaliskuuta FA Cupissa 2-2-tasapelissä Chelseaa vastaan. Sir Alex Fergusonin viimeisessä kotipelissä Swansea Cityä vastaan hän avasi maalinteon Unitedin 2-1-voitossa. Kauden viimeisellä kierroksella, ja Sir Alex Fergusonin viimeisessä ottelussa ManU:n peräsimessä, hän teki Unitedin viidennen maalin 5-5-tasapelissä West Bromwichia vastaan. Kaudella hän pelasi kaikki kilpailut mukaan lukien 36 ottelua ja teki niissä 18 maalia.


text: Kaudella 2013-14 Chicharito putosi uuden managerinsa David Moyesin alaisuudessa vaihtopelaajaksi. Hän ei aloittanut liigassa kuin kuusi ottelua, ja pääsi vaihdosta kentälle 18 ottelussa. Täydet 90 minuuttia hän pelasi vain kolmessa ottelussa. Pelaamissaan 24 ottelussa Hernández teki neljä (4) maalia sekä syötti kolme (3). Kaudella Machester United jäi lopulta seitsemänneksi, ja manageri Moyes sai potkut huhtikuussa 2014 johdettuaan seuraa vain 10 kuukautta. FA Cupissa ja Englannin liigacupissa hän pelasi yhteensä 6 ottelua, joissa teki viisi (5) maalia; Mestarien liigassa 5 ottelua maaleitta.


text: Moyesin tilalle pestattu Louis van Gaal kertoi haastattelussa antavansa pelaajille tilaisuuden näyttää kykynsä, ennen kuin päättää, jatkaako muiden muassa myös siirtohuhujen keskelle joutunut Chicharito seurassa.


text: Siirtoikkunan viimeisenä päivänä 1. syyskuuta 2014 julkistettiin Javier Hernándezin lainasiirto Espanjan pääsarjan Real Madridiin. Lainaan kuului myös osto-optio.


text: 31. elokuuta 2015 Hernández siirtyi saksalaisen Bayer 04 Leverkusenin riveihin.


text: Meksikon maajoukkueessa Hernández debytoi 30. syyskuuta 2009 ottelussa Kolumbiaa vastaan. Hän sai 1-2-tappioon päättyneessä ottelussa tilastomerkinnäkseen maaliin johtaneen syötön. Hernández valittiin Meksikon joukkueeseen MM-kisoihin 2010. Turnauksen ensimmäisessä ottelussa Etelä-Afrikkaa vastaan Hernández tuli vaihdosta kentälle ottelun 73. minuutilla Guillermo Francon tilalle. 17. kesäkuuta 2010 alkulohkon ottelussa Ranskaa vastaan Hernández avasi maalitilinsä kisoissa, kun hän onnistui tekemään Meksikon 1–0-johtomaalin. Maali siivitti Meksikon lopulta 2-0-voittoon. Hän teki myös toisen MM-kisamaalinsa neljännesvälieräottelussa Argentiinaa vastaan, minkä Meksiko lopuksi hävisi 1-3.


text: Hernández nousi vuonna 2017 Meksikon maajoukkueen kaikkien aikojen parhaimmaksi maalintekijäksi. Vuoden 2018 MM-kilpailuissa hän teki uransa 50. maaottelumaalin.


text:
Hernándezin isä Javier Hernández vanhempi ja isoisä Tomás Balcázar olivat myös jalkapalloilijoita ja edustivat Meksikoa MM-kilpailuissa. Lempinimi Chicharito () viittaa hänen isäänsä, joka tunnettiin lempinimellä Chícharo () vihreiden silmiensä vuoksi.
Meksiko


title: BRICS

text: BRICS tai BRICS-maat on taloudessa ja kansainvälisessä politiikassa käytetty akronyymi, jolla tarkoitetaan viittä kehittyvää maata: Brasiliaa, Venäjää, Intiaa, Kiinaa ja Etelä-Afrikkaa ja niiden taloudellisen vaikutusvallan kasvua. Lyhenne on muodostettu näiden maiden englanninkielisten nimien alkukirjaimista. Neljää ensimmäistä kutsutaan nimellä BRIC-maat. BRICS-lyhenteen rinnalla on alettu käyttää myös vastaavanlaista lyhennettä MINT, jolla viitataan neljään BRICS-maihin kuulumattomaan nousevan talouden maahan.


title: BRICS

text: BRICS-maiden taloudet ovat kasvaneet 2000-luvulla nopeasti ja ne kattavat neljänneksen maailman maapinta-alasta, yli 40 % maailman väestöstä sekä arviolta 20-25 % maailman BKT:sta. BRICS-maiden suuren väestön, sekä niiden suuren talouskasvun takia, on odotettavissa että näiden maiden taloudellinen vaikutusvalta tulee tulevaisuudessa kasvamaan huomattavasti, osittain teollisuusmaiden kustannuksella. BRICS-maat ovat viime vuosina lisänneet yhteistyötä keskenään ja ensimmäinen maiden välinen huippukokous pidettiin vuonna 2009 Jekaterinburgissa, jossa maat sitoutuivat työskentelemään moninapaisen maailmanjärjestyksen puolesta. Etelä-Afrikka liittyi BRICS-maihin 24. joulukuuta 2010 alkuperäisten neljän maan lisäksi.


title: BRICS

text: Termiä "BRIC" käytti ensimmäisenä investointipankiiriliike Goldman Sachsin Jim O'Neill vuonna 2001 julkaisussaan Building Better Global Economic BRICs. Maiden ulkoministerit tapasivat aloitteellisesti ensimmäisen kerran YK-kokouksen yhteydessä New Yorkissa vuonna 2006. Ensimmäinen laajan skaalan diplomaattinen tapaaminen maiden kesken järjestettiin Jekaterinburgissa Venäjällä vuonna 2009.


title: Jolanda

text: Jolanda (myös Yolanda, Iolanda, Jolán) on useissa kielissä käytössä oleva naisen etunimi. Suomessa nimi Jolanda on väestötietojärjestelmän voimassa ollessa annettu vuoden 2009 loppuun mennessä 388 naiselle ja nimi Yolanda 135 naiselle. Nimi ei sisälly suomalaiseen nimipäiväkalenteriin.


title: Jolanda

text: Tunnettuja nimenkantajia ovat muiden muassa:


title: Jolanda

text: Fiktiossa nimi Jolanda esiintyy Valentin Vaalan vuonna ohjaamassa elokuvassa "Antreas ja syntinen Jolanda" (1941).


title: Yöportieri

text: Yöportieri (alkuperäiseltä nimeltä "Il Portiere di notte") on italialainen Liliana Cavanin ohjaama, vuonna 1974 valmistunut draamaelokuva.


title: Yöportieri

text: Toisesta maailmansodasta on kulunut noin 15 vuotta, mutta edelleen muistot keskitysleireillä koetuista kauhuista raastavat Lucian mieltä. Lucia on matkalla Wienissä, kunnes hän kohtaa henkilön menneisyydestä – sodan aikana natsiupseerina toimineen Maxin. Sodan aikana Max kidutti Luciaa ja piti tätä seksiorjana. Nykyisin hän on wieniläisessä hotellissa yöportieerina, johon Lucia majoittuu. Lucia ja Max huomaavat pian ajautuvansa takaisin pelottavan sadomasokistiseen suhteeseensa.


title: Caroline Link

text: Caroline Link (s. 2. kesäkuuta 1964 Bad Nauheim) on saksalainen elokuvaohjaaja. Linkin ohjaus "Jossain Afrikassa" (Nirgendwo in Afrika, 2001) palkittiin parhaan vieraskielisen elokuvan Oscar-palkinnolla vuonna 2003. Viisi vuotta aiemmin vuonna 1998 hänen ensimmäinen kokopitkä elokuvansa "Jenseits der Stille" oli ehdokkaana samassa palkintokategoriassa.


title: Caroline Link

text: Link opiskeli vuosina 1986–1990 müncheniläisessä HFF München -televisio- ja elokuvakorkeakoulussa ("Münchner Hochschule für Fernsehen und Film").


title: Florian Henckel von Donnersmarck

text: Florian Graf Henckel von Donnersmarck (koko nimeltään "Florian Maria Georg Christian Graf Henckel von Donnersmarck", s. 2. toukokuuta 1973 Köln) on saksalainen elokuvaohjaaja, -käsikirjoittaja ja -tuottaja. Hän kuuluu sleesialaiseen Henckel von Donnersmarckin aatelissukuun, ja Saksan kansalaisuuden lisäksi hänellä on myös Itävallan kansalaisuus. Vuonna 2007 hänen elokuvansa "Muiden elämä" (Das Leben der Anderen) palkittiin parhaan vieraskielisen elokuvan Oscar-palkinnolla.


title: Florian Henckel von Donnersmarck

text: Donnersmarck syntyi Kölnissä, mutta eli lapsuudestaan ja nuoruudestaan kuusi vuotta New Yorkissa, kolme vuotta Berliinissä, neljä vuotta Frankfurt am Mainissa ja neljä vuotta myös Brysselissä. Suoritettuaan ylioppilastutkinnon hän opiskeli kaksi vuotta Pietarissa ja työskenteli sen jälkeen lyhyen aikaa venäjän kielen opettajana. Vuodesta 1993 vuoteen 1996 Donnersmarck opiskeli filosofiaa, politiikkaa ja kansantaloutta Oxfordin yliopiston New Collegessa.


title: Florian Henckel von Donnersmarck

text: Elokuva-alalle Donnersmarck päätyi harjoiteltuaan ohjausta Richard Attenborough'lle. Myöhemmin hän siirtyi müncheniläiseen HFF München -televisio- ja elokuvakorkeakouluun ("Hochschule für Fernsehen und Film München"), jossa hän ohjasi lyhytelokuvat "Dobermann" (1998) ja "Der Templer" (2002). Oscar-palkittu "Muiden elämä" oli Donnersmarckin ensimmäinen kokopitkä elokuva.


title: Bridge Streetin metroasema

text: Bridge Street on Glasgow'n metron asema Lauriestonin kaupunginosassa Clyde-joen eteläpuolella Glasgow'ssa. Asema on avattu muun metrojärjestelmän tavoin vuonna 1896 ja uudistettu perusteellisesti 1970-luvun lopulla.


title: Bridge Streetin metroasema

text: Bridge Street on merkittävä vaihtoasema, sillä monet kaupungin eteläosaan menevistä busseista kulkevat aseman ohitse. Lisäksi asemalla on liityntäpysäköintimahdollisuus. Lähistöllä on myös entinen Bridge Streetin rautatieasema, joka kuitenkin suljettiin jo vuonna 1905.


title: Bridge Streetin metroasema

text: Bridge Streetin asema palvelee myös läheistä O2 Academy -tapahtumakeskusta.


title: English Premier Ice Hockey League

text: English Premier Ice Hockey League (lyh. EPIHL tai EPL) on Ison-Britannian jääkiekon toiseksi korkein sarjataso. Sarjassa pelaa kymmenen (10) joukkuetta Keski- ja Etelä-Englannista. Maan korkein sarjataso, Elite Ice Hockey League, on suljettu sarja, joten EPIHL:stä ei voi nousta.


title: English Premier Ice Hockey League

text: EPIHL perustettiin vuonna 1997 maan kolmanneksi sarjatasoksi, mutta kaudesta 2005-2006 se korvasi aiemmin toisena sarjatasona pelatun British National Leaguen (BNL) sen toiminnan päätyttyä kauden 2004-2005 jälkeen. Monet BNL:n joukkueista liittyivät kaudeksi 05-06 EPIHL:n.


title: English Premier Ice Hockey League

text: Sarjassa pelataan kuusinkertainen sarja kymmenellä joukkueella, jolloin kaikki pelaavat 54 ottelua runkosarjassa. Pelit pelataan suurelta osin lauantaisin ja sunnuntaisin kahden pelin viikkotahdilla lukuun ottamatta joulutaukoa.


title: English Premier Ice Hockey League

text: Kahdeksan parasta joukkuetta pääsee pudotuspeleihin, jossa ensimmäisellä kierroksella pelataan jalkapallosta tutulla ottelupari-systeemillä ja otteluparien voittajat etenevät Play Off Finals-viikonloppuun, joka pidetään vuosittain neutraalilla Coventryn SkyDome Arenalla.


title: English Premier Ice Hockey League

text: Sarjan mestarina pidetään joukkuetta, joka voittaa runkosarjan ja playoffit ovat "vain" kauden päätöstapahtuma.


title: English Premier Ice Hockey League

text: EPIHL:n joukkueet saavat pukea ottelupäivänä 4 EIHA:n ulkopuolella juniorina pelannutta, EU-maan passin omistavaa pelaajaa. Näistä kolme (3) saa olla jäällä samaan aikaan.


title: English Premier Ice Hockey League

text: Pelaajabudjetit ovat ulkomaalaisrajoituksen ansiosta alhaisemmat, kuin maan pääsarjassa, EIHL:ssä. Kuitenkin sarja kärsii jatkuvasti taloudellisten syiden vuoksi sarjasta lähtevistä joukkueista.


title: English Premier Ice Hockey League

text: EPIHL:n taso on Euroopan isoihin sarjoihin verrattuna selkeästi heikompi. Vertailussa maan pääsarjaankin on yllättävän suuri kuilu, sillä lähes poikkeuksetta EPIHL:n joukkue on hävinnyt selkein numeroin EIHL:n joukkueille.


title: Live at Dynamo Open Air

text:
Agent Steel - Live at Dynamo Open Air on yhdysvaltalaisen metalliyhtye Agent Steelin vuonna 2005 julkaistu live-DVD, joka pitää sisällään lauantaina 5. kesäkuuta 2004 taltioidun konsertin, joka järjestettiin Goffertparkin festivaalialueella Nijmegenissä, Alankomaissa. Lisäksi DVD sisältää neljä bonuskappaletta sekä kuvagallerian. DVD:n julkaisi Scarlet Records.
Kaksi ensimmäistä kappaletta nauhoitettiin 4. kesäkuuta 2004 Dynamo Pre Partyssa, Eindhovenissa.
Kolmas kappale nauhoitettiin 11. elokuuta 2003 Antwerpenissa, Belgiassa.
Neljäs kappale nauhoitettiin 10. elokuuta 2003 Eindhovenissa.


title: Kontsiantilooppi

text: Kontsiantilooppi eli lichtensteininlehmäantilooppi ("Alcelaphus lichtensteinii") on Afrikassa elävä lehmäantilooppeihin kuuluva onttosarvinen sorkkaeläin. Se luetaan joskus punalehmäantiloopin ("Alcelaphus buselaphus") alalajiksi ja toisinaan omaan "Sigmoceros"-sukuunsa. Laji on nimetty saksalaisen eläintieteilijä Martin Lichtensteinin mukaan. Nisäkäsnimistötoimikunnan ehdotus lajin uudeksi suomenkieliseksi nimeksi on ”kontsi”.


title: Kontsiantilooppi

text: Kontsiantiloopin ruumiinpituus on 1,6–2,0 metriä, säkäkorkeus 1,2–1,35 metriä ja paino 125–200 kiloa. Hännän pituus on 40–50 senttiä. Kontsiantilooppi muistuttaa kaama-antilooppia, mutta sen kokonaisväritys on kellertävämpi, eikä sillä ole usein kaama-antiloopille tyypillistä mustaa läiskää naamassa. Sen väritys on kuitenkin tavallista lehmäantilooppia kirjavampi. Raajan alaosat ovat tummat ja takapuolessa on keltainen läiskä. Kontsin kokonaisväritys on hiekankellertävä, eikä vatsapuoli ole tätä paljoa vaaleampi. Selässä kulkee epäselvä punertava satulamainen kuvio, joka erottuu kunnolla vain valkean takamuksen kohdalla. Hännässä on musta harjamainen tupsu. Hartioiden kohdalla on kyttyrä, josta se viettää voimakkaasti peräpäätä kohti. Pää on muiden sukunsa lajien tavoin pitkä ja kapea. Kuononpää on tummanruskea tai musta. Otsa on leveämpi kuin lehmäantiloopilla ja sen sarvet kaartuvat taaemmas ja alemmaksi. Sarvien tyvialusta on hyvin lyhyt ja leveä. Sarvet on molemmilla sukupuolilla. Ne kasvavat 40–60 sentin mittaisiksi ja ovat hieman harjanteiset. Ne muodostavat edestä katsottuna O:n muotoisen kuvion.


title: Kontsiantilooppi

text: Kontsiantilooppia tavataan eteläisessä ja keskisessä Afrikassa. Sen levinneisyys kattaa Tansanian länsi- ja eteläosat, Kongon demokraattisen tasavallan kaakkoisosat, Sambian, Malawin, Mosambikin, Angolan, Itä-Zimbabwen ja Etelä-Afrikan koillisosat. Kontsin ja lehmäantiloopin levinneisyydet kohtaavat Tansaniassa, mutta lajit eivät risteydy keskenään. Burundista laji on hävinnyt. Vuonna 1999 tehdyn arvion mukaan lajin kanta käsittää noin 82 000 yksilöä. Salametsästyksestä huolimatta kontsien määrä on pysynyt vakaana. Laji on pitkällä tähtäimellä kuitenkin riippuvainen Tansaniassa ja Sambiassa sijaitsevista avainalueista, joissa kannat ovat kuitenkin pysyneet pääosin vakaina. Suurimmat kannat elävät Selousin riistansuojelualueella Tansaniassa, sekä Kafuen kansallispuistossa ja Luangwan laaksossa Sambiassa.


title: Kontsiantilooppi

text: Lajin elinympäristöä ovat avoimet, lähellä vettä sijaitsevat metsäsavannit ja tulvatasangot. Se karttaa runsaskasvuisia tiheikköjä.


title: Kontsiantilooppi

text: Kontsiantiloopit ruokailevat pääosin varhaisaamulla ja myöhäisillalla. Päiväksi ne hakeutuvat suojaan kuumuutta. Ne elävät pieninä laumoina joihin kuuluu 3–15 naarasta ja niiden vasoja. Naaraiden laumaa johtaa tavallisesti yksi aikuinen uros. Muut urokset elävät yksikseen tai poikamiesryhmissä. Hallitseva uros tarkkailee ympäristöään usein termiittikeolta tai muulta ympäristöä korkeammalta kummulta. Se puolustaa noin 2,5 neliökilometrin laajuista reviiriään ympäri vuoden. Reviirin rajat se merkitsee hankaamalla sarvillaan maata. Kontsiuros laskeutuu polvilleen ja kaivaa sarvillaan maa-ainesta hieroen samalla naamarauhasiaan maahan. Mahdollisesti se käyttää myös lantakasoja reviirin merkitsemisessä. Tämän jälkeen se hankaa usein sarviaan sivuille, jonka vuoksi hartioiden taakse jää tummia likalaikkuja. Tätä käyttäytymismallia esiintyy myös naarailla. Vaaran uhatessa johtajauros ei pakene suoraan vaan pysähtyy aina välillä katsomaan vaaran perään, mikä maksaa usein eläimen hengen. Kontsiantiloopin tärkeimmät luonnolliset viholliset ovat leijona, täplähyeena, leopardi ja gepardi.


title: Kontsiantilooppi

text: Kontsiantiloopin näkö on hyvä, mikä on tärkein puolustuskeino avoimessa ympäristössä. Hajuaisti ei sen sijaan ole erityisen tarkka. Ääntely koostuu pääasiassa ammumisesta ja erikoisista aivastusta muistuttavista tuhahduksista. Lajin pääravintoa ovat heinät, mutta ne syövät joskus myös lehtiä. Ravintokohteet vaihtelevat kuitenkin vuodenaikojen mukaan. Kontsiantilooppi suosii maastopalojen kärventämiä alueita, eikä käytä käytä vain uusia palon jälkeen nousseita heiniä, vaan syö myös niiden palaneita osia.


title: Kontsiantilooppi

text: Kontsiantilooppien kiima-aika ajoittuu tavallisesti joulu-helmikuuhun. Tähän aikaan koiraat yrittävät hankkia haaremiinsa niin monta naarasta kuin pystyvät, riippumatta siitä ovatko ne peräisin sen omasta laumasta vai eivät. Urosten väliset äänekkäät taistelut ovat tavallisia ja voivat olla pitkäkestoisia. Naaraan kantoaika kestää 240 päivää, jonka jälkeen se synnyttää yhden vasan. Useimmat naaraat synnyttävät heinä-syyskuussa, jolloin on kuiva kausi. Vasa kykenee seuraamaan emoaan jo pian syntymän jälkeen, mutta yleensä emo jättää sen maahan makaamaan sillä välin kun se käy itse laiduntamassa ja juomassa. Se ei kuitenkaan kätke poikasta millään tavoin. Emo imettää vasaa noin 12 kuukautta. Vasa saavuttaa sukukypsyyden luultavasti noin kahden vuoden ikäisenä ja voi elää jopa 20 vuotta.


title: Minna Kivelä

text: Minna Kivelä (s. 22. syyskuuta 1968 Helsinki) on suomalainen näyttelijä, stand up-koomikko ja ohjaaja. Hän on esiintynyt viidessä elokuvassa sekä muuan muassa televisiosarjoissa Taivaan tulet, Kätevä emäntä ja Närpiäiset. Hänellä on poika.


title: Minna Kivelä

text: Kesäkuussa 2012 hän toimii "Sissipuutarhurit" -ohjelman emäntänä. Hän vieraili vuonna 2018 Yle TV1 visailuohjelmassa Hyvät katsojat.


title: Huppu

text: Huppu on päällysvaatteeseen kiinteästi ommeltu tai siihen tarvittaessa kiinnitettävä vaatekappale, joka tyypillisesti peittää pään ja niskan, ulottuen toisinaan myös kasvojen päälle. Huppua voidaan käyttää esimerkiksi suojaamaan säältä, muodin sekä perinteen vuoksi, tai vaikeuttamaan käyttäjänsä tunnistamista.


title: Huppu

text: Vain harvoja keskiaikaisia (erityisesti miesten käyttämiä) hattuja tai huppuja on säilynyt nykypäiviin. Nämä ovat pääasiassa löydetty Islannista, Skandinaviasta ja Englannista. Keskiajalla lyhyeen viittaan yhdistetty huppu chaperon () oli suosittu vaate Euroopassa. Usein huppu oli irtonainen, pään ja hartiat peittävä päähine tai hupullinen hartiaviitta ( suom. "luhka / lukka / luukko" ), jossa oli kasvojen kohdalla aukko. Hupputyyliset päähineet olivat suosituin päähinetyyppi aina 1400-luvun puoliväliin saakka.


title: Huppu

text: Nykyisin huput ovat tavallisesti valmistettu pehmeästä kankaasta ja ne muodostavat osan muuta vaatetta, kuten päällystakkia, anorakkia tai paitaa. Huppu voi olla kiinteä tai irrotettava. Huppu on kiinnitetty (tai jatkuu saumattomasti) vaatteen selkäosan yläreunasta ja ulottuu tavallisesti pään yli otsan reunalle. Puseroa, johon huppu on kiinnitetty pysyvästi, kutsutaan huppariksi.


title: Huppu

text: Kylmyyttä vastaan suojaavassa hupussa voi olla karvareunus, joka vähentää ilman liikettä kasvojen alueella. Akateemisissa tilaisuuksissa käytettävissä viitoissa voi olla huppu perinteen ja esimerkiksi näyttävyyden vuoksi. Sukelluspuvussa voi olla tiiviisti päätä myötäilevä huppu suojaamassa sukeltajaa kylmyydeltä. Makuupusseissa on usein huppuosa suojaamassa päätä kylmältä tai hyönteisiltä.


title: Cowcaddensin metroasema

text: Cowcaddens on Glasgow'n metron asema Cowcaddensin kaupunginosassa Glasgow'n keskustan pohjoispuolella. Asema on avattu muun metrojärjestelmän tavoin vuonna 1896.


title: Cowcaddensin metroasema

text: Metron uudistustöiden yhteydessä vuosien 1977 ja 1980 välisenä aikana asemalle rakennettiin uusi maanpäällinen lippuhalli. Samalla asennettiin laituritasolle vievät liukuportaat. Alkuperäinen yksilaiturinen rakenne kuitenkin säilytettiin.


title: Cowcaddensin metroasema

text: Aseman lähellä sijaitsee muun muassa Glasgow’n taidekoulu.


title: Corona Australidit

text: Corona Australidit on meteoriparvi. Sen radiantti sijaitsee Etelän kruunun tähdistön suunnassa. Parvi on aktiivisimmillaan 14.-18.3, ja maksimi on 16. maaliskuuta.


title: Corona Australidit

text: Parven ollessa aktiivisimmillaan, näkyy meteoreja keskimäärin 5 kappaletta tunnissa.


title: Corona Australidit

text: Corona australidien radiantin deklinaatio on -48°, joten se ei näy Suomesta.